1972R0574 — LT — 28.04.2006 — 013.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:





iš dalies keičiamas:









▼B

TARYBOS REGLAMENTAS (EEB) Nr. 574/72

1972 m. kovo 21 d.

nustatantis Reglamento (EEB) Nr. 1408/71 dėl socialinės apsaugos sistemų taikymo pagal darbo sutartį dirbantiems asmenims ir jų šeimos nariams, judantiems Bendrijoje, įgyvendinimo tvarką

(Suvestinė Teksto redakcija — HL L 28, 30.1.1997, p. 1 (1) )







EUROPOS SĄJUNGOS TARYBA, atsižvelgdama į Europos ekonominės bendrijos steigimo sutartį, ypač į jos 51 ir 235 straipsnius, atsižvelgdama į Reglamentą (EEB) Nr. 1408/71 dėl socialinės apsaugos sistemų taikymo pagal darbo sutartį dirbantiems asmenims, savarankiškai dirbantiems asmenims ir jų šeimos nariams, judantiems Bendrijoje, ir ypač į jo 98 straipsnį, atsižvelgdama į Komisijos pasiūlymą, atsižvelgdama į Europos Parlamento nuomonę, atsižvelgdama į Ekonomikos ir socialinių reikalų komiteto nuomonę, kadangi būtina nustatyti Reglamento (EEB) Nr. 1408/71 įgyvendinimo tvarką, suderintą su pagrindinėmis taisyklėmis ir su per ilgus metus įgyta patirtimi taikant šiuos dokumentus; kadangi ypač būtina nustatyti kompetentingas valdžios institucijas ir įstaigas kiekvienoje valstybėje narėje bei susižinojimo tarnybas, turinčias teisę tiesiogiai keistis informacija tarpusavyje; kadangi būtina nurodyti dokumentus, reikia įgyti ir pateikti, kad atitinkami asmenys gautų išmokas; kadangi būtina išsamiai išdėstyti Reglamento (EEB) Nr. 1408/71 nuostatų dėl teisės aktų taikymui nustatyti, taip pat nuostatų dėl skirtingų išmokų kategorijų įgyvendinimo tvarką; kadangi taip pat būtina tiksliai apibrėžti išmokų, kurias mokėjo vienos valstybės narės įstaiga kitos valstybės narės įstaigos sąskaita kompensavimo sąlygas ir Audito valdybos prievoles; kadangi būtina nustatyti valiutų konvertavimo tvarką pagal Europos valiutų sistemos nustatytus pagrindus; kadangi, taikant Reglamentą (EEB) Nr. 1408/71, ryšiams tarp valstybės narės valdžios institucijų ir įstaigų palengvinti būtina sudaryti elektroninio duomenų apdorojimo galimybę; kadangi turėtų būti sudaryta galimybė Reglamento (EEB) Nr. 574/72 1, 4, 5, 6, 7 ir 8 priedus iš dalies keisti Komisijos priimamu reglamentu atitinkamai valstybei narei ar valstybėms narėms ar jų kompetentingoms valdžios institucijoms paprašius ir pasikonsultavus su Administracine komisija; kadangi vienintelis šių priedų dalinio pakeitimo tikslas — į Bendrijos dokumentus įtraukti atitinkamos valstybės narės ar jos kompetentingų valdžios institucijų priimtus sprendimus, PRIĖMĖ ŠĮ REGLAMENTĄ:







I

DALIS

BENDROSIOS NUOSTATOS

1 straipsnis

Apibrėžimai

Šiame reglamente:

a) „reglamentas“ reiškia Reglamentą (EEB) Nr. 1408/71;

b) „įgyvendinimo reglamentas“ reiškia šį reglamentą;

c) šio reglamento 1 straipsnyje pateikti apibrėžimai turi minėtame straipsnyje suteiktą reikšmę.

2 straipsnis

Spausdintų formų pavyzdžiai — Informacija apie teisės aktus — Vadovas

▼M10

1. Reglamentui ir įgyvendinimo reglamentui taikyti reikalingų dokumentų pavyzdžius rengia Administracinė komisija.

Šie dokumentai tarp įstaigų gali būti perduodami popieriuje ar kita forma bei telematikos paslaugų būdu kaip standartizuoti elektroniniai pranešimai pagal VIa antraštinę dalį. Pasikeitimas informacija telematikos paslaugų būdu atliekamas kompetentingų valdžios institucijų arba organų, kuriuos paskiria siunčiančiosios arba gaunančiosios valstybės narės kompetentingos valdžios institucijos, tarpusavio susitarimu.

▼B

2. Kiekvienos valstybės narės kompetentinga valdžios institucija gali naudotis informacija, kurią Administracinė komisija gali rinkti apie nuostatas, priklausančias šio reglamento taikymo sričiai.

3. Administracinė komisija parengia vadovą atitinkamiems asmenims informuoti apie jų teises ir administracinius formalumus, kurie turi būti atlikti įgyjant tas teises.

Kol bus parengtas toks vadovas, konsultuojamasi su Patariamuoju komitetu.

3 (7) straipsnis

Susižinojimo tarnybos — Susirašinėjimas tarp įstaigų, tarp išmokų gavėjų ir įstaigų

1. Kompetentingos valdžios institucijos gali paskirti susižinojimo tarnybas, kurios tiesiogiai bendrautų viena su kita.

2. Valstybės narės bet kuri įstaiga ir bet kuris asmuo, gyvenantis ar būnantis valstybės narės teritorijoje, į kitos valstybės narės įstaigą gali kreiptis tiesiogiai arba per susižinojimo tarnybas.

3. Valstybės narės įstaigos priimti sprendimai ir kiti dokumentai, skirti asmenims, gyvenantiems ar būnantiems kitos valstybės narės teritorijoje, gali būti perduoti tiesiogiai registruotu laišku pasirašytinai.

4 (9) straipsnis

Priedai

1. Kiekvienos valstybės narės kompetentinga valdžios institucija ar įstaigos yra išvardytos 1 priede.

2. Kiekvienos valstybės narės kompetentingos įstaigos yra išvardytos 2 priede.

3. Kiekvienos valstybės narės gyvenamosios vietos ir buvimo vietos įstaigos yra išvardytos 3 priede.

4. Pagal įgyvendinimo reglamento 3 straipsnio 1 dalį paskirtos Susižinojimo tarnybos yra išvardytos 4 priede.

5. Įgyvendinimo reglamento 5 straipsnyje, 53 straipsnio 3 dalyje, 104 straipsnyje, 105 straipsnio 2 dalyje, 116 ir 121 straipsnyje minimos nuostatos yra išvardytos 5 priede.

6. Išmokų mokėjimo tvarka, kurią pasirenka kiekvienos valstybės įstaigos, atsakingos už mokėjimus pagal įgyvendinimo reglamento 53 straipsnio 1 dalį, yra išvardytos 6 priede.

7. Įgyvendinimo reglamento 55 straipsnio 1 dalyje nurodyti bankų pavadinimai ir registruotos būstinės ar veiklos vietos yra išvardytos 7 priede.

8. Valstybės narės, kurios tarpusavio santykiams taiko įgyvendinimo reglamento 10a straipsnio 1 dalies d punkto nuostatas, yra išvardytos 8 priede.

9. Sistemos, į kurias reikia atsižvelgti apskaičiuojant išmokų natūra kasmetinių kaštų vidurkius pagal įgyvendinimo reglamento 94 straipsnio 3 dalies a punktą ir 95 straipsnio 3 dalies a punktą, yra išvardytos 9 priede.

10. 10 priede išvardytos įstaigos ar tarnybos, kurias paskiria kompetentingos valdžios įstaigos, ypač pagal šias nuostatas:

a) reglamentas: 14c straipsnis, 14d straipsnio 3 dalis ir 17 straipsniai;

b) įgyvendinantis reglamentas: 6 straipsnio 1 dalis, 8 straipsnis, 10b straipsnis, 11 straipsnio 1 dalis, 11a straipsnio 1 dalis, 12a straipsnis, 13 straipsnio 3 ir 3 dalis, 14 straipsnio 1, 2 ir 3 dalis, 38 straipsnio 1 dalis, 70 straipsnio 1 dalis, 80 straipsnio 2 dalis, 81 straipsnis, 82 straipsnio 2 dalis, 85 straipsnio 2 dalis, 86 straipsnio 2 dalis, 89 straipsnio 1 dalis, 91 straipsnio 2 dalis, 102 straipsnio 2 dalis, 109 straipsnis, 110 straipsnis, 113 straipsnio 2 dalis.

▼M12 —————

▼B







II

DALIS

REGLAMENTO BENDRŲJŲ NUOSTATŲ VYKDYMAS







Reglamento 6 ir 7 straipsnių įgyvendinimas

5 straipsnis

Konvencijų įgyvendinimo tvarkos pakeitimas įgyvendinimo reglamentu

Įgyvendinimo reglamento nuostatos pakeičia reglamento 6 straipsnyje nurodytų Konvencijų įgyvendinimo tvarką; jos taip pat pakeičia nuostatas, susijusias su reglamento 7 straipsnio 2 dalies c punkte nurodytų Konvencijų nuostatų įgyvendinimu, jeigu jos neišvardytos 5 priede.







Reglamento 9 straipsnio vykdymas

6 straipsnis

Prisijungimas prie savanoriškojo ar pasirinkto nuolatinio draudimo

1. Jeigu, remiantis reglamento 9 straipsniu ir 15 straipsnio 3 dalimi, asmuo įvykdo sąlygas prisijungti prie savanoriško ar pasirinktinio nuolatinio invalidumo, senatvės ir mirties (pensijos) atskirų draudimo sistemų pagal vienos valstybės narės teisės aktus ir jeigu, remiantis paskutiniu jo darbu pagal darbo sutartį arba savarankišku darbu, jam netaikomas privalomas draudimas pagal vieną iš šių sistemų, tai jis pagal minėtuosius straipsnius gali prisijungti prie savanoriško ar pasirinkto nuolatinio draudimo sistemos, arba, jeigu tokios nėra, pasirinktos sistemos.

2. Norėdamas pasiremti reglamento 9 straipsnio 2 dalimi, asmuo pateikia valstybės narės atitinkamai įstaigai patvirtinančią pažymą apie draudimo ar gyvenimo laikotarpius, įgytus pagal kitos valstybės narės teisės aktus. Atitinkamo asmens prašymu tokią patvirtinančią pažymą išduoda įstaiga ar įstaigos, administruojančios teisės aktus, pagal kuriuos jis įgijo tuos laikotarpius.







Reglamento 12 straipsnio vykdymas

7 (11) straipsnis

Bendrosios nuostatų, skirtų išvengti sutapimo, taikymo taisyklės

1. Kai išmokų mokėjimas pagal dviejų ar daugiau valstybių narių teisės aktus priklauso nuo abipusio sumažinimo, sustabdymo ar nutraukimo, dydžiai, kurie neturi būti išmokėti griežtai taikant atitinkamų valstybių narių teisės aktų nuostatas dėl išmokų sumažinimo, sustabdymo ar nutraukimo, padalinami iš išmokų, kurioms taikomas sumažinimas, sustabdymas ar nutraukimas, skaičiaus.

2. Reglamento 12 straipsnio 2, 3 ir 4 daliai, 46a, 46b ir 46c straipsniams įgyvendinti, atitinkamos kompetentingos įstaigos perduoda viena kitai visą atitinkamą informaciją, kurios jų yra prašoma.

8 (5) straipsnis

Taisyklės, taikomos tuo atveju, kai sutampa teisės gauti ligos ar motinystės išmokas pagal kelių valstybių narių teisės aktus

1. Jeigu pagal darbo sutartį dirbantis arba savarankiškai dirbantis asmuo ar jo šeimos narys turi teisę prašyti reikalauti motinystės išmokų pagal dviejų ar daugiau valstybių narių teisės aktus, tos išmokos skiriamos tiktai pagal teisės aktus tos valstybės narės, kurios teritorijoje įvyko gimdymas, arba jeigu gimdymas įvyko nė vienos iš šių valstybių narių teritorijoje, tiktai pagal teisės aktus valstybės narės, kurie pagal darbo sutartį arba savarankiškai dirbančiam asmeniui buvo taikomi paskiausiai.

2. Jeigu pagal darbo sutartį arba savarankiškai dirbantis asmuo turi teisę reikalauti ligos išmokų pagal Airijos ir Jungtinės Karalystės teisės aktus už tą patį nedarbingumo laikotarpį, tai tos išmokos skiriamos tiktai pagal valstybės narės įstatymus, kurie atitinkamam asmeniui buvo taikomi paskiausiai.

▼M3

3. Reglamento 14c straipsnio b punkte ir 14f straipsnyje nurodytais atvejais, kai atitinkamas asmuo arba jo šeimos narys turi teisę reikalauti ligos arba motinystės išmokų natūra pagal dviejų atitinkamų valstybių narių teisės aktus, taikomos šios taisyklės:

▼B

a) kai bent viename iš teisės aktų nustatyta, kad tos išmokos turi būti skiriamos kaip kompensacija turinčiam teisę gauti išmoką asmeniui, tai ši atsakomybė tenka tiktai įstaigai tos valstybės narės, kurios teritorijoje tokios išmokos buvo paskirtos;

b) jeigu išmokos buvo paskirtos valstybės narės, kitos nei dvi atitinkamos valstybės narės, teritorijoje, atsakomybė už jas tenka tiktai įstaigai tos valstybės narės, kurios teisės aktai asmeniui buvo taikomi remiantis jo mokamu darbu.

8a straipsnis

Taisyklės, taikomos tuo atveju, kai sutampa teisės gauti ligos išmokas, išmokas dėl nelaimingų atsitikimų darbe ar profesinę ligą pagal Graikijos teisės aktus ir pagal vienos ar daugiau kitų valstybių narių teisės aktus

Jeigu pagal darbo sutartį arba savarankiškai dirbantis asmuo ar jo šeimos narys tuo pačiu metu turi teisę reikalauti ligos išmokų, išmokų dėl nelaimingų atsitikimų darbe ir profesinių ligų pagal Graikijos teisės aktus ir pagal vienos ar daugiau valstybių narių teisės aktus, šios išmokos skiriamos tiktai pagal teisės aktus, kurie atitinkamam asmeniui buvo taikomi paskiausiai.

9 (5) straipsnis

Taisyklės, taikomos tuo atveju, kai sutampa teisės gauti išmoką mirties atveju pagal kelių valstybių narių teisės aktus

1. Kai mirtis įvyksta valstybės narės teritorijoje, išsaugoma tiktai įgyta teisė gauti išmoką mirties atveju pagal tos valstybės narės teisės aktus, o įgyta pagal bet kurios kitos valstybės narės teisės aktus, pasibaigia.

2. Jeigu mirtis įvyksta vienos valstybės narės teritorijoje, kai teisė gauti išmoką mirties atveju buvo įgyta pagal dviejų ar daugiau kitų valstybių narių įstatymus arba kai mirtis įvyksta už valstybių narių teritorijos ribų ir minėtoji teisė buvo įgyta pagal dviejų ar daugiau valstybių narių teisės aktus, išsaugoma tiktai ta teisė, kuri buvo įgyta pagal valstybės narės teisės aktus, kurie mirusiam asmeniui buvo taikomi paskiausiai, o teisė, įgyta pagal bet kurios kitos valstybės narės teisės aktus, pasibaigia.

▼M3

3. Nukrypstant nuo šio straipsnio 1 ir 2 dalių, reglamento 14c straipsnio b punkte arba 14f straipsnyje nurodytais atvejais pagal atitinkamų valstybių narių teisės aktus įgyta teisė mirties atveju gauti išmokas yra išlaikoma.

▼B

9a straipsnis

Taisyklės, taikomos tuo atveju, kai sutampa teisės gauti bedarbio išmokas

Jeigu pagal darbo sutartį dirbantis arba savarankiškai dirbantis asmuo, turintis teisę gauti bedarbio išmokas pagal vienos valstybės narės įstatymus, kurie pagal reglamento 69 straipsnį jam galiojo darbo pagal darbo sutartį arba savarankiško darbo metu, atvyksta į Graikiją, kur jis turi teisę gauti bedarbio išmokas remiantis draudimo, pagal darbo sutartį arba savarankiško darbo laikotarpiais, įgytais anksčiau pagal Graikijos teisės aktus, tai teisė gauti išmokas pagal Graikijos įstatymus sustabdoma reglamento 69 straipsnio 1 dalies c punkte nurodytam laikotarpiui.

10 (12)(13) straipsnis

Taisyklės, taikomos tuo atveju, kai sutampa pagal darbo sutartį dirbančių asmenų arba savarankiškai dirbančių asmenų teisės gauti pašalpas šeimai

1.

a) Teisė gauti išmokas ar pašalpas šeimai, priklausančias pagal vienos valstybės narės teisės aktus, pagal kuriuos teisės į tas išmokas ar pašalpas įgijimas nepriklauso nuo draudimo, darbo pagal darbo sutartį arba savarankiško darbo sąlygų, sustabdoma, kai tuo pačiu laikotarpiu ir tam pačiam šeimos nariui išmokos yra mokėtinos tik pagal kitos valstybės narės nacionalinės teisės aktus arba laikantis reglamento 73, 74, 77 ar 78 straipsnių nuostatų, bendra šių išmokų dydžių suma.

b) Tačiau, jeigu profesinė ar darbinė veikla vykdoma pirmosios valstybės narės teritorijoje: i) teisė gauti išmokas, priklausančias tik pagal kitos valstybės narės nacionalinės teisės aktus arba pagal reglamento 73 ar 74 straipsnį asmeniui, turinčiam teisę gauti išmokas šeimai dydžių suma arba asmeniui, kuriam jos turi būti mokamos tik pagal kitos valstybės narės nacionalinės teisės aktus arba pagal šiuos straipsnius mokamas išmokas šeimai, apribojama bendra išmokų šeimai dydžių suma, numatyta valstybės narės, kurios teritorijoje šeimos narys gyvena, teisės aktų. Valstybės narės, kurios teritorijoje šeimos narys gyvena, mokamų išmokų išlaidas padengia ta valstybė narė; ii) teisė gauti išmokas, priklausančias tik pagal kitos valstybės narės nacionalinės teisės aktus ar pagal reglamento 77 ar 78 straipsnį asmeniui, turinčiam teisę gauti išmokas šeimai arba asmeniui, kuriam jos turi būti mokamos tik pagal kitos valstybės narės nacionalinės teisės aktus arba pagal šiuos straipsnius mokamas išmokas šeimai sustabdoma; tokiu atveju atitinkamas asmuo turi teisę gauti išmokas ar pašalpas šeimai tos valstybės narės, kurios teritorijoje gyvena jo vaikai ir kurių išlaidas padengia ta valstybė narė, ir, kur galima, išmokas, išskyrus pašalpas šeimai, nurodytas reglamento 77 arba 78 straipsnyje, kurių išlaidas padengia šiuose straipsniuose nustatyta kompetentinga valstybė.

2. Jeigu pagal darbo sutartį dirbantis asmuo, kuriam taikomi valstybės narės teisės aktai, turi teisę gauti pašalpas šeimai už draudimo ar darbo pagal darbo sutartį laikotarpius, anksčiau įgytus pagal Graikijos teisės aktus, ši teisė, kai tuo pačiu laikotarpiu ir tam pačiam šeimos nariui išmokos ar pašalpos šeimai mokamos pagal pirmosios valstybės narės teisės aktus laikantis reglamento 73 ir 74 straipsnių nuostatų, apribojama bendra šių išmokų dydžių suma.

3. Kai pagal reglamento 73 ir (arba) 74 straipsnius tuo pačiu laikotarpiu tas pats šeimos narys turi teisę gauti dviejų valstybių narių išmokas šeimai, valstybės narės, kurios teisės aktuose numatyta didžiausia išmoka, kompetentinga įstaiga moka visą šios išmokos sumą, o kitos valstybės narės kompetentinga įstaiga kompensuoja pusę tos sumos, bet ne didesnę kaip pastarosios valstybės narės teisės aktais nustatyta suma.

10a (8) straipsnis

Taisyklės, taikomos pagal darbo sutartį dirbančiam asmeniui arba savarankiškai dirbančiam asmeniui, kuriam tokiu pačiu laikotarpiu ar per laikotarpio dalį paeiliui buvo taikomi kelių valstybių narių teisės aktai

Kai pagal darbo sutartį dirbančiam asmeniui arba savarankiškai dirbančiam asmeniui laikotarpiu, kuris skyrė dvi išmokų šeimai, nustatytų vienos ar abiejų atitinkamų valstybių narių teisės aktais, mokėjimo datas, paeiliui buvo taikomi dviejų valstybių narių teisės aktai, galioja šios taisyklės:

a) išmokos šeimai, kurių atitinkamas asmuo gali reikalauti remdamasis kiekvienos iš tų valstybių teisės aktais, turi atitikti dienos išmokų, mokamų pagal atitinkamus teisės aktus, dienų skaičiui. Jeigu šiais teisės aktais išmokos, skaičiuojamos už kiekvieną dieną nenustatytos, išmokos šeimai turi būti skiriamos proporcingai laikotarpio, kuriuo atitinkamam asmeniui buvo taikomi kiekvienos valstybės narės teisės aktai, ir atitinkamu teisės aktu nustatyto laikotarpio santykiui;

b) jeigu įstaiga išmokas šeimai mokėjo už tą patį laikotarpį, už kurį jas turėjo mokėti kita įstaiga, minėtos įstaigos turi atlikti tarpusavio atsiskaitymus;

c) taikant a ir b punktus, kai darbo pagal darbo sutartį arba savarankiško darbo laikotarpiai, įgyti pagal vienos valstybės narės teisės aktus, yra išreiškiami skirtingu mato vienetu, negu tas, pagal kurį apskaičiuojamos išmokos šeimai pagal kitos valstybės narės teisės aktus, kurie atitinkamam asmeniui buvo taikomi tuo pačiu laikotarpiu, konvertavimas atliekamas pagal įgyvendinimo reglamento 15 straipsnio 3 dalį;

d) nepaisant a punkto nuostatų, tvarkant reikalus tarp valstybių narių, išvardytų įgyvendinimo reglamento 8 priede, įstaiga, padengianti išmokų šeimai išlaidas pirmuoju darbo pagal darbo sutartį arba savarankiško darbo atitinkamu laikotarpiu, šias išlaidas padengia ir visą einamąjį laikotarpį.







III

DALIS

REGLAMENTO NUOSTATŲ VYKDYMAS TEISĖS AKTŲ TAIKYMUI NUSTATYTI







Reglamento 13–17 straipsnių vykdymas

10b (9) straipsnis

Formalumai pagal reglamento 13 straipsnio 2 dalies f punktą

Data ir sąlygos, pagal kurias valstybės narės teisės aktai nebetaikomi reglamento 13 straipsnio 2 dalies f punkte nurodytam asmeniui, nustatomos pagal tuos teisės aktus. Valstybės narės, kurios teisės aktai pradedami taikyti asmeniui, kompetentingos valdžios institucijos paskirta įstaiga kreipiasi į pirmosios valstybės narės kompetentingos valdžios institucijos paskirtą įstaigą, prašydama nurodyti šią datą.

▼M12

10c straipsnis

Nustatyti formalumai, kurių laikomasi taikant reglamento 13 straipsnio 2 dalies d punktą valstybės pareigūnams ir jiems prilygintiems asmenims.

Tam, kad būtų taikomas 13 straipsnio 2 dalies d punktas, valstybės narės, kurios teisės aktai yra taikomi, kompetentingos valdžios institucijos paskirta įstaiga išduoda liudijimą, kad valstybės pareigūnui arba jam prilygintam asmeniui taikomi jos teisės aktai.

▼B

11 straipsnis

Formalumai tuo atveju, kai pagal darbo sutartį dirbantis asmuo išsiunčiamas į kitą vietą laikantis reglamento 14 straipsnio 1 dalies ir 14b straipsnio 1 daliesnuostatų ir sutarčių, sudarytų pagal reglamento 17 straipsnį

1. Valstybės narės, kurios teisės aktai toliau taikomi, kompetentingos valdžios institucijos paskirta įstaiga išduoda pažymėjimą, patvirtinantį, kad tam pagal darbo sutartį dirbančiam asmeniui iki konkrečios datos toliau taikomi tie teisės aktai:

a) pagal darbo sutartį dirbančio asmens ar jo darbdavio prašymu reglamento 14 straipsnio 1 dalyje ir 14 straipsnio b dalyje nurodytais atvejais;

b) tuo atveju, kai taikomas reglamento 17 straipsnis.

2. Reglamento 14 straipsnio 1 dalies b punkte ir 14b straipsnio 1 dalies nurodytais atvejais nustatyto sutikimo prašo darbdavys.

11a straipsnis

Formalumai laikantis reglamento 14a straipsnio 1 dalies ir 14b strasipnio 2 dalies nuostatų ir sutarčių, sudarytų pagal reglamento 17 straipsnį, tuo atveju, kai darbas dirbamas valstybės narės teritorijoje, kitoje nei ta, kurioje atitinkamas asmuo dirba savarankiškai

1. Valstybės narės, kurios teisės aktai toliau taikomi, kompetentingos valdžios institucijos paskirta įstaiga išduoda pažymėjimą, patvirtinantį, kad tam savarankiškai dirbančiam asmeniui iki konkrečios datos galioja tie teisės aktai:

a) savarankiškai dirbančio asmens prašymu reglamento 14a straipsnio 1 dalies ir 14b straipsnio 2 dalyje nurodytais atvejais;

b) tuo atveju, kai taikomas reglamento 17 straipsnis.

2. Reglamento 14a straipsnio 1 dalyje ir 14b straipsnio 2 dalyje nurodytais atvejais numatyto sutikimo prašo savarankiškai dirbantis asmuo.

12 straipsnis

Specialios pagal darbo sutartį dirbančių asmenų draudimo nuostatos pagal Vokietijos socialinės apsaugos sistemą

Kai pagal reglamento 13 straipsnio 2 dalies a punkto, 14 straipsnio 1 ir 2 dalies arba 14b straipsnio 1 dalies nuostatas arba sutartį, sudarytą pagal reglamento 17 straipsnį, Vokietijos teisės aktai taikomi asmeniui, kuris dirba pagal darbo sutartį įmonėje ar pas darbdavį, kurių įregistruota buveinė ar veiklos vieta yra ne Vokietijos teritorijoje ir atitinkamas asmuo neturi nuolatinio darbo Vokietijos teritorijoje, tie teisės aktai taikom taip, tartum atitinkamas asmuo dirbtų savo gyvenamojoje vietoje Vokietijos teritorijoje.

Jeigu pagal darbo sutartį dirbantis asmuo gyvenamosios vietos Vokietijos teritorijoje neturi, Vokietijos teisės aktai taikomi taip, tartum jis dirbtų toje vietoje, kurioje yra kompetentinga Allgemeine Ortskrankenkasse Bonn (Bonos vietinė bendroji ligonių kasa), Bona.

12a (5) straipsnis

▼M12

Taisyklės, taikomos reglamento 14 straipsnio 2 ir 3 dalyse, 14a straipsnio 2–4 dalyse ir 14c straipsnyje nurodytiems asmenims, kurie paprastai dirba pagal darbo sutartį arba savarankiškai dviejų ar daugiau valstybių narių teritorijoje

Tam, kad būtų taikomos reglamento 14 straipsnio 2 ir 3 dalių, 14a straipsnio 2–4 dalių ir 14c straipsnio nuostatos, taikomos tokios taisyklės:

▼B

a) Asmuo, kuris paprastai dirba dviejų ar daugiau valstybių narių teritorijoje arba įmonėje, kurios įregistruota buveinė ar veiklos vieta yra vienos valstybės narės teritorijoje ir kurią kerta dviejų valstybių narių bendra siena arba kuris tuo pačiu metu dirba pagal darbo sutartį vienos valstybės narės teritorijoje ir savarankiškai dirba kitos valstybės narės teritorijoje, turi apie tai pranešti valstybės narės, kurios teritorijoje jis gyvena, kompetentingos valdžios institucijos paskirtai įstaigai. b) Kai valstybės narės, kurios teritorijoje asmuo gyvena, teisės aktai jam netaikomi, tos valstybės narės kompetentingos valdžios institucijos paskirta įstaiga savo ruožtu praneša apie esamą padėtį valstybės narės, kurios teisės aktai taikomi, kompetentingos valdžios institucijos paskirtai įstaigai. 1.

▼M12

1a. Jei pagal reglamento 14 straipsnio 2 dalies a punktą asmeniui, kuris yra keliaujančio ar skraidančio personalo narys tarptautinėje transporto įmonėje, taikomi teisės aktai tos valstybės narės, kurios teritorijoje įsikūrusi registruota įmonės buveinė ar vykdoma veikla arba yra įsikūręs jį įdarbinantis filialas, ar nuolatinė atstovybė, arba kurioje jis gyvena ar daugiausiai dirba, tos valstybės narės kompetentingos valdžios institucijos paskirta įstaiga išduoda liudijimą, patvirtinantį, kad jam taikomi tos valstybės narės teisės aktai.

▼B

a) Kai pagal reglamento 14 straipsnio 2 dalies b punkto i papunktį arba 14a straipsnio 2 dalies pirmąjį sakinį asmeniui, kuris pagal darbo sutartį arba savarankiškai dirba dviejų ar daugiau valstybių narių teritorijoje ir kuris iš dalies vykdo savo veiklą valstybėje narėje, kurios teritorijoje gyvena, taikomi tos valstybės narės teisės aktai, tos valstybės narės kompetentingos valdžios institucijos paskirta įstaiga išduoda atitinkamam asmeniui pažymėjimą, patvirtinantį, kad jam taikomi jos teisės aktai ir nusiunčia tokio pažymėjimo kopiją kompetentingos valdžios institucijos paskirtai įstaigai bet kurios iš tų valstybių narių: i) kurių teritorijoje atitinkamas asmuo iš dalies vykdo savo veiklą ir (arba) ii) kurių teritorijoje jis dirba kaip pagal darbo sutartį dirbantis asmuo, arba kurios teritorijoje yra įmonės ar jį įdarbinusio darbdavio įregistruota buveinė ar veiklos vieta. b) Pastaroji įstaiga, kai nusiunčia valstybės narės, kurios teisės aktai taikomi, kompetentingos valdžios institucijos paskirtai įstaigai informaciją, reikalingą įvertinti įmokoms, už kurias pagal tuos teisės aktus yra atsakingas darbdavys ar darbdaviai ir (arba) atitinkamas asmuo. 2.

a) Kai pagal reglamento 14 straipsnio 3 dalį arba 14a straipsnio 3 dalį asmeniui, kuris dirba pagal darbo sutartį vienos valstybės narės teritorijos įmonėje, kurios įregistruota buveinė ar veiklos vieta yra kitos valstybės narės teritorijoje ir kurią kerta tų valstybių bendra siena, arba kuris savarankiškai dirba tokioje įmonėje, taikomi valstybės narės, kurios teritorijoje yra įmonės įregistruota įstaiga ar veiklos vieta, teisės aktai, pastarosios valstybės narės kompetentingos valdžios institucijos paskirta įstaiga išduoda atitinkamam asmeniui pažymėjimą, patvirtinantį, kad jam taikomi jos teisės aktai ir jo kopiją nusiunčia kompetentingos valdžios institucijos paskirtai įstaigai bet kurios iš tų valstybių narių: i) kurių teritorijoje atitinkamas asmuo dirba pagal darbo sutartį arba savarankiškai dirba; ii) kurių teritorijoje atitinkamas asmuo gyvena. b) Pirmiau esantis 2 dalies b punktas taikomas analogiškai. 3.

a) Kai pagal reglamento 14 straipsnio 2 dalies b punkto ii papunktį pagal darbo sutartį dirbančiam asmeniui, negyvenančiam nė vienos valstybės narės, kurioje jis vykdo savo veiklą, teritorijoje, taikomi teisės aktai tos valstybės narės, kurios teritorijoje yra įregistruota buveinė ar įmonės veiklos vieta ar jo individualus darbdavys, pastarosios valstybės narės kompetentingos valdžios institucijos paskirta įstaiga išduoda pagal darbo sutartį dirbančiam asmeniui pažymėjimą, patvirtinantį, kad jam taikomi jos teisės aktai ir nusiunčia jo kopiją kitos kompetentingos valdžios institucijos paskirtai įstaigai bet kurios iš tų valstybių narių: i) kurių teritorijoje, pagal darbo sutartį dirbantis asmuo iš dalies vykdo savo veiklą; ii) kurios teritorijoje pagal darbo sutartį dirbantis asmuo gyvena. b) Pirmiau esantis 2 dalies b punktas taikomas analogiškai. 4.

a) Kai pagal reglamento 14a straipsnio 2 dalies antrojo sakinio nuostatas asmeniui, kuris savarankiškai dirba dviejų ar daugiau valstybių narių teritorijoje, tačiau nedirba teritorijoje tos valstybės narės, kurioje gyvena, taikomi teisės aktai valstybės narės, kurios teritorijoje jis vykdo savo pagrindinę veiklą, valstybės narės, kurios teritorijoje jis gyvena, kompetentingos valdžios institucijos paskirta įstaiga nedelsiant apie tai praneša kitų atitinkamų valstybių narių kompetentingų valdžios institucijų paskirtoms įstaigoms. b) Atitinkamų valstybių narių kompetentingos valdžios institucijos arba tų kompetentingų valdžios institucijų paskirtos įstaigos bendru susitarimu nustato atitinkamam asmeniui taikytinus teisės aktus ir tai, į ką atsižvelgiama, vykdant d punkto nuostatas ir, kur reikia, reglamento 14a straipsnio 4 dalies nuostatas, per ne ilgesnį, kaip šešerių mėnesių laikotarpį, skaičiuojant nuo tos dienos, kurią vienai iš įstaigų buvo pranešta apie atitinkamo asmens padėtį. c) Įstaiga, administruojanti tuos teisės aktus, kurie buvo nustatyti taikytinais atitinkamam asmeniui, išduoda pažymėjimą, patvirtinantį, kad jam taikomi tie teisės aktai ir jo kopiją nusiunčia kitoms atitinkamoms įstaigoms. d) Pagal reglamento 14a straipsnio 2 dalies trečiąjį sakinį nustatant atitinkamo asmens pagrindinę veiklą, pirmiausia ir svarbiausia atsižvelgiama į vietą, kurioje yra fiksuotos nuolatinės patalpos, kuriose atitinkamas asmuo vykdo savo veiklą. Kai to negalima nustatyti, atsižvelgiama į vykdomos veiklos įprastinį pobūdį ar trukmę, suteiktų paslaugų skaičių ir pajamas, gautas iš šios veiklos. e) Atitinkama įstaiga keičiasi visa informacija, reikalinga nustatyti atitinkamo asmens pagrindinę veiklą ir pagal nustatytus jam taikomus teisės aktus mokant įmokas. 5.

a) Nepažeidžiant 5 dalies ir ypač b punkto, jeigu valstybės narės, kurios teisės aktai galiotų remiantis reglamento 14a straipsnio 2 arba 3 dalimi, kompetentingos valdžios institucijos paskirta įstaiga nustatydama, kad tos minėto straipsnio 4 dalies nuostatos taikomos atitinkamam asmeniui, praneša kitų atitinkamų valstybių narių kompetentingoms valdžios institucijoms ar tų kompetentingų valdžios institucijų paskirtoms įstaigoms; kur reikia, teisės aktų taikymas atitinkamam asmeniui nustatomas bendru sutarimu. b) Pirmiau esančiame 2 dalies punkte nurodyta informacija siunčiama kitų atitinkamų institucijų valstybės narės, kurios teisės aktus nuspręsta taikyti, kompetentingos valdžios institucijos paskirtoms įstaigoms. 6.

a) Kai pagal reglamento 14c straipsnio a punktą asmeniui, tuo pačiu metu dirbančiam pagal darbo sutartį vienos valstybės narės teritorijoje ir savarankiškai dirbančiam kitos valstybės narės teritorijoje taikomi teisės aktai valstybės narės, kurios teritorijoje jis dirba mokamą darbą, pastarosios valstybės narės kompetentingos valdžios institucijos paskirta įstaiga išduoda pagal darbo sutartį dirbančiam asmeniui pažymėjimą, patvirtinantį, kad jam taikomi jos teisės aktai ir jo kopiją nusiunčia kompetentingos valdžios institucijos paskirtai įstaigai bet kurios iš tų valstybių: i) kurių teritorijoje tas asmuo savarankiškai dirba; ii) kurių teritorijoje tas asmuo gyvena. b) Pirmiau esantis 2 dalies b punktas taikomas analogiškai. 7.

8. Kai pagal reglamento14 straipsnio, 14c straipsnio b dalies nuostatas asmeniui, tuo pačiu metu dirbančiam vienos valstybės narės teritorijoje pagal darbo sutartį ir savarankiškai dirbančiam kitos valstybės narės teritorijoje, taikomi dviejų valstybių narių teisės aktai, 1, 2, 3 ir 4 dalių nuostatos taikomos mokamam darbui pagal darbo sutartį, o 1, 2, 3, 5 ir 6 punktų nuostatos taikomos mutatis mutandis savarankiškam darbui. Dviejų valstybių narių, kurių teisės aktus buvo nuspręsti taikyti, kompetentingų valdžios institucijų paskirtos įstaigos atitinkamai informuoja viena kitą.

▼M3

12b straipsnis

Taisyklės, taikomos reglamento 14e arba 14f straipsniuose nurodytiems asmenims

12a straipsnio 1, 2, 3 ir 4 dalių nuostatos analogiškai taikomos asmenims, kuriems taikomas reglamento 14e arba 14f straipsnis. Reglamento 14f straipsnyje nurodytais atvejais valstybių narių, kurių teisės aktai nustatomi taikytinais, kompetentingų valdžios institucijų paskirtos įstaigos atitinkamai informuoja viena kitą.

▼B

13 straipsnis

Asmenų, dirbančių diplomatinėse atstovybėse ir konsulinėse įstaigose, naudojimasis pasirinkimo teise

1. Reglamento 16 straipsnio 2 dalyje nustatyta pasirinkimo teise pirmą kartą turi būti pasinaudota per tris mėnesius nuo dienos, kurią pagal darbo sutartį dirbantis asmuo pradėjo dirbti atitinkamoje diplomatinėje atstovybėje ar konsulinėje įstaigoje arba tą dieną, kurią jis pradėjo dirbti šių atstovybių ar įstaigų atstovų asmeniniu patarnautoju. Pasirinkimo teisė įsigalioja nuo įdarbinimo datos.

Jeigu atitinkamas asmuo atnaujina savo pasirinkimo teisę kalendorinių metų pabaigoje, toks pasirinkimas įsigalioja kitų kalendorinių metų pirmąją dieną.

2. Atitinkamas asmuo, kuris naudojasi pasirinkimo teise, informuoja valstybės narės, kurios teisės aktus jis pasirinko, kompetentingos valdžios institucijos paskirtą įstaigą, tuo pačiu metu pranešdamas apie tai savo darbdaviui. Minėtoji įstaiga, vykdydama valstybės narės kompetentingos valdžios institucijos nurodymus, kur reikia, šią informaciją nusiunčia tos pačios valstybės narės visoms kitoms įstaigoms.

3. Valstybės narės, kurios teisės aktus atitinkamas asmuo pasirinko, kompetentingos valdžios institucijos paskirta įstaiga išduoda jam pažymėjimą, liudijantį, kad jam taikomi tos valstybės narės įstatymai tol, kol jis pagal darbo sutartį dirba minėtoje diplomatinėje atstovybėje ar konsulinėje įstaigoje arba tokių atstovybių ar įstaigų atstovų asmeniniu patarnautoju.

4. Kai atitinkamas asmuo pasirenka Vokietijos teisės aktus, tų teisės aktų nuostatos taikomos taip, tartum tas asmuo pagal darbo sutartį dirbtų ten, kur yra Vokietijos Vyriausybė. Kompetentinga valdžios institucija paskiria kompetentingą ligos draudimo įstaigą.

14 straipsnis

Europos Bendrijos pagalbinio personalo naudojimasis pasirinkimo teise

1. Reglamento 16 straipsnio 3 dalyje nustatyta pasirinkimo teise pasinaudojama tuo metu, kai sudaroma darbo sutartis. Turinti teisę sudaryti sutartį valdžia informuoja valstybės narės, kurios teisės aktus pasirinko pagalbinis personalas, kompetentingos valdžios institucijos paskirtą įstaigą. Minėtoji įstaiga, kur reikia, šią informaciją nusiunčia tos pačios valstybės narės visoms kitoms įstaigoms.

2. Valstybės narės, kurios teisės aktus pasirinko pagalbinis darbuotojas, kompetentingos valdžios institucijos paskirta įstaiga išduoda jam pažymėjimą, liudijantį, kad jam taikomi tos valstybės narės teisės aktai, kol jis pagal darbo sutartį dirba pagalbiniu darbuotoju Europos bendrijoje.

3. Valstybių narių kompetentingos valdžios institucijos, kur reikia, Europos Bendrijose paskiria kompetentingas įstaigas pagalbiniams darbuotojams.

4. Kai pagalbinis darbuotojas, dirbantis pagal darbo sutartį valstybės narės, kitos nei Vokietija, teritorijoje, pasirenka Vokietijos teisės aktus, tų teisės aktų nuostatos galioja pagalbiniam darbuotojui taip, tartum jis dirbtų ten, kur yra Vokietijos Vyriausybė. Kompetentinga valdžios institucija paskiria kompetentingą ligos draudimo įstaigą.







IV

DALIS

REGLAMENTO SPECIALIŲ NUOSTATŲ SKIRTINGŲ KATEGORIJŲ IŠMOKOMS TAIKYMAS







1

SKYRIUS

BENDROSIOS LAIKOTARPIŲ SUMAVIMO TAISYKLĖS

15 (A)(5)(11) straipsnis

1. Reglamento 18 straipsnio 1 dalyje, 38 straipsnyje, 45 straipsnio 1-3 dalyse, 64 straipsnyje ir 67 straipsnio 1 ir 2 dalyse nurodytais atvejais laikotarpiai sumuojami pagal šias taisykles:

a) Prie draudimo laikotarpio ar gyv enimo laikotarpių, įgytų pagal vienos valstybės narės teisės aktus, pridedami draudimo arba gyvenimo laikotarpiai, įgyti pagal kitos valstybės narės teisės aktus, kiek būtina jais remtis, kad būtų papildyti draudimo ar gyvenimo laikotarpiai, įgyti pagal pirmosios valstybės narės teisės aktus, suteikiantys teises įgyti, išsaugoti ar atgauti išmokas, su sąlyga, kad tie draudimo ar gyvenimo laikotarpiai nesutampa. Kai invalidumo, senatvės ar mirties (pensijos) turibūtiskiriamos dviejų ar daugiau valstybių narių įstaigų pagal reglamento 46 straipsnio 2 dalies nuostatas, kiekviena atitinkama įstaiga atskirai susumuoja laikotarpius įskaitydama visus draudimo ar gyvenimo laikotarpius, įgytus pagal darbo sutartį dirbančio asmens arba savarankiškai dirbančio asmens pagal visų valstybių narių teisės aktus, kurie jam buvo taikomi, nepažeidžiant atitinkamai reglamento 45 straipsnio 2 ir 3 dalies bei 47 straipsnio 1 dalies. ►M3 Nepaisant to, reglamento 14c straipsnio b punkte arba 14f straipsnyje nurodytais atvejais pirmiau minėtos įstaigos, skirdamos išmokas, panašiai susumuoja sutampančius draudimo ar gyvenimo laikotarpius, įgytus pagal privalomojo draudimo sistemą, nustatytą atitinkamų valstybių narių teisės aktais. ◄

b) Jeigu draudimo ar gyvenimo laikotarpiai, įgyti pagal vienos valstybės narės teisės aktus, nustatančius privalomą draudimą, sutampa su draudimo laikotarpiais, įgytais pagal savanorišką ar pasirinktą nuolatinį draudimą pagal kitos valstybės narės teisės aktus, sumuojami tik laikotarpiai, kurie buvo įgyti pagal privalomą draudimą.

c) Jeigu draudimo ar gyvenimo laikotarpiai, laikomi kitokiais laikotarpiais, įgyti pagal vienos valstybės narės teisės aktus, sutampa su tokiais laikomais laikotarpiais, įgytais pagal kitos valstybės narės teisės aktus, sumuojami tik kitokiais laikomi laikotarpiai.

d) Bet kuriuos laikotarpius, kurie laikomi tokiais pagal dviejų ar daugiau valstybių narių teisės aktus, sumuoja tik tos valstybės narės, pagal kurios teisės aktus asmuo buvo privalomai apdraustas paskiausiai iki aukščiau minėtųjų laikotarpių, įstaiga; jeigu apdraustasis nebuvo privalomai apdraustas pagal valstybės narės teisės aktus iki minėtojo laikotarpio, pastarąjį sumuoja valstybės narės, pagal kurios teisės aktus jis buvo privalomai apdraustas pirmąjį kartą po minėtojo laikotarpio, įstaiga.

e) Kai neįmanoma tiksliai nustatyti, kuriuo metu buvo įgyti atskiri draudimo arba gyvenimo laikotarpiai pagal vienos valstybės narės teisės aktus, tokie laikotarpiai laikomi nesutampančiais su draudimo ar gyvenimo laikotarpiais, įgytais pagal kitos valstybės narės teisės aktus, ir, kai tai naudinga, sumuojami.

f) Kai pagal vienos valstybės narės teisės aktus sumuojami atskiri draudimo ar gyvenimo laikotarpiai tik tuo atveju, jeigu laikotarpis buvo įgytas per tam tikrą apribotą laiką, įstaiga, kuriai taikomi šie teisėsaktai: i) sumuoja tik tuos draudimo ar gyvenimo laikotarpius, kurie buvo įgyti pagal kitos valstybės narės teisės aktus, jei jie buvo įgyti per minėtąjį ribotą laiką; ii) pratęsia ribotą laiką draudimo ar gyvenimo laikotarpiams, kurie visi ar iš dalies buvo įgyti per minėtąjį ribotą laiką pagal kitos valstybės narės teisės aktus, jeigu draudimo ar gyvenimo laikotarpiams, įgytiems pagal antrosios valstybės narės teisės aktus, pradedamas taikyti riboto laiko, per kurį turi būti įgyti draudimo ar gyvenimo laikotarpiai, sustabdymas.

2. Draudimo arba gyvenimo laikotarpiai, įgyti pagal valstybės narės teisės aktus, kuriems netaikomas reglamentas, tačiau sumuojami pagal tos pačios valstybės narės teisės aktus, kuriems taikomas reglamentas, laikomi draudimo ar gyvenimo laikotarpiais, kurie turi būti sumuojami sumuojant.

3. Jeigu draudimo laikotarpiai, įgyti pagal vienos valstybės narės teisės aktus, išreiškiami kitokiais mato vienetais, negu tie, kurie buvo įgyti pagal kitos valstybės narės teisės aktus, sumuojant konvertavimas atliekamas pagal šias taisykles:

a) Jeigu atitinkamas asmuo, kuriam taikoma šešių dienų darbo savaitė, dirba pagal darbo sutartį, arba dirba savarankiškai: i) viena diena tolygi aštuoniomis valandoms, ir atvirkščiai; ii) šešios dienos tolygios vienai savaitei, ir atvirkščiai; iii) 26 dienos tolygios vienam mėnesiui, ir atvirkščiai; iv) trys mėnesiai, 13 savaičių arba 78 dienos tolygios vienam ketvirčiui, ir atvirkščiai; v) prireikus, savaitės perskaičiuojamos į mėnesius ir atvirkščiai, savaitės ir mėnesiai perskaičiuojami į dienas; vi) taikant aukščiau išdėstytas taisykles, susumavus visus draudimo laikotarpius, įgytus per vienerius kalendorinius metus, bendra suma neturi būti didesnė kaip 312 dienų arba 52 savaitės arba 12 mėnesių ar keturi ketvirčiai.

b) Jeigu atitinkamas asmuo, kuriam taikoma penkių dienų savaitė, dirba pagal darbo sutartį: i) viena diena tolygi devynioms valandoms, ir atvirkščiai; ii) penkios dienos tolygios savaitei, ir atvirkščiai; iii) 22 dienos tolygios vienam mėnesiui, ir atvirkščiai; iv) trys mėnesiai, 13 savaičių arba 66 dienos tolygios vienam ketvirčiui, ir atvirkščiai; v) prireikus savaitės perskaičiuojamos į mėnesius ir atvirkščiai, savaitės ir mėnesiai perskaičiuojami į dienas; vi) taikant aukščiau išdėstytas taisykles, susumavus visus draudimo laikotarpius, įgytus per vienerius kalendorinius metus, bendra suma neturi būti didesnė kaip 264 dienų arba 52 savaitės arba 12 mėnesių ar keturi ketvirčiai.

c) Jeigu atitinkamas asmuo, kuriam taikoma septynių dienų savaitė, dirba pagal darbo sutartį: i) viena diena tolygi šešioms valandoms, ir atvirkščiai; ii) septynios dienos tolygios vienai savaitei, ir atvirkščiai; iii) trisdešimt dienų tolygios vienam mėnesiui, ir atvirkščiai; iv) trys mėnesiai, 13 savaičių ar 90 dienų tolygios vienam ketvirčiui, ir atvirkščiai; v) prireikus, savaitės perskaičiuojamos į mėnesius ir atvirkščiai, savaitės ir mėnesiai perskaičiuojami į dienas; vi) taikant aukščiau išdėstytas taisykles, susumavus visus draudimo laikotarpius, įgytus per vienerius kalendorinius metus, bendra suma neturi būti didesnė kaip 360 dienų arba 52 savaitės arba 12 mėnesių ar keturi ketvirčiai.

Jeigu draudimo laikotarpiai, įgyti pagal kurios nors valstybės narės teisės aktus, išreiškiami mėnesiais, tai pagal šiame punkte išdėstytas konvertavimo taisykles nustatytos dienos, atitinkančios tik dalį mėnesio, laikomos ištisu mėnesiu.







2

SKYRIUS

LIGA IR MOTINYSTĖ







Reglamento 18 straipsnio vykdymas

16 straipsnis

Draudimo laikotarpių patvirtinimas

1. Norėdamas, kad jam būtų taikomos reglamento 18 straipsnio nuostatos, pagal darbo sutartį dirbantis arba savarankiškai dirbantis asmuo kompetentingai įstaigai pateikia patvirtinančią pažymą, kurioje yra tiksliai nurodomi draudimo laikotarpiai, įgyti pagal paskutiniu metu jam taikomus teisės aktus.

2. Patvirtinančią pažymą pagal darbo sutartį dirbančiam asmeniui arba savarankiškai dirbančiam asmeniui jo prašymu išduoda valstybės narės, kurios teisės aktai paskutiniu metu jam buvo taikomi, įstaiga arba įstaigos. Jeigu jis nepateikia minėtos patvirtinančios pažymos, kompetentinga įstaiga ją gauna iš atitinkamos įstaigos ar įstaigų.

3. 1 ir 2 dalių nuostatos taikomos analogiškai, jeigu būtina sumuoti ankstesnius pagal bet kurios kitos valstybės narės teisės aktus įgytus laikotarpius tam, kad būtų įvykdytos kompetentingos valstybės teisės aktų sąlygos.







Reglamento 19 straipsnio vykdymas

17 (14) straipsnis

Išmokos natūra, kai gyvenama valstybėje narėje, kitoje nei kompetentinga valstybė

1. Kad gautų išmokas natūra pagal reglamento 19 straipsnį, pagal darbo sutartį dirbantis asmuo arba savarankiškai dirbantis asmuo turi įsiregistruoti pats ir įregistruoti savo šeimos narius savo gyvenamosios vietos įstaigoje, įteikdamas patvirtinančią pažymą, liudijančią, kad jis ir jo šeimos nariai turi teisę gauti minėtąsias išmokas. Šią patvirtinančią pažymą, remdamasi darbdavio pateikta informacija, prireikus, išduoda kompetentinga įstaiga. Jeigu pagal darbo sutartį dirbantis asmuo arba savarankiškai dirbantis asmuo ar jo šeimos nariai nepateikia minėtos patvirtinančios pažymos, gyvenamosios vietos įstaiga ją gauna iš kompetentingų įstaigų.

2. Patvirtinanti pažyma galioja, kol gyvenamosios vietos įstaiga gauna pranešimą apie jos panaikinimą. Jeigu patvirtinančią pažymą išduoda Vokietijos, Prancūzijos, Italijos ar Portugalijos įstaiga, ji galioja vienerius metus nuo jos išdavimo dienos ir turi būti atnaujinama kiekvienais metais.

3. Jeigu atitinkamas asmuo yra sezoninis darbuotojas, 1 dalyje minėtoji patvirtinanti pažyma galioja visą numatomą sezoninio darbo laikotarpį, jeigu tuo metu kompetentinga įstaiga nepraneša gyvenamosios vietosįstaigai apie jos panaikinimą.

4. Gyvenamosios vietos įstaiga informuoja kompetentingą įstaigą apie kiekvieną pagal 1 dalies nuostatas atliktą registraciją.

5. Prašydamas išmokų natūra, atitinkamas asmuo kiekvieną kartą turi pateikti patvirtinančius dokumentus, reikalingus išmokoms natūra skirti pagal valstybės narės, kurios teritorijoje jis gyvena, teisės aktus.

▼M10 —————

▼B

8. Pagal darbo sutartį dirbantis asmuo arba savarankiškai dirbantis asmuo ar jo šeimos nariai informuoja savo gyvenamosios vietos įstaigą apie bet kokį padėties, galinčios pakeisti jų teisę gauti išmokas natūra, pasikeitimą, ypač jeigu atitinkamas asmuo nutraukia arba pakeičia darbą pagal darbo sutartį arba savarankišką darbą arba jeigu pagal darbo sutartį dirbantis asmuo arba savarankiškai dirbantis asmuo ar jo šeimos narys pakeičia gyvenamąją ar buvimo vietą. Kompetentinga įstaiga informuoja gyvenamosios vietos įstaigą, jeigu nutrūksta pagal darbo sutartį dirbančio asmens arba savarankiškai dirbančio asmens draudimas arba jis netenka teisės gauti išmokas natūra. Gyvenamosios vietos įstaiga bet kuriu metu gali paprašyti kompetentingos įstaigos pateikti jai informaciją apie pagal darbo sutartį dirbančio asmens arba savarankiškai dirbančio asmens draudimą arba jo teisę gauti išmokas natūra.

9. Dvi ar daugiau valstybių narių ar tų valstybių narių kompetentingos valdžios institucijos, gavusios Administracinės komisijos išvadą, gali susitarti dėl kitų vykdymo nuostatų.

18 straipsnis

Piniginės išmokos, kai gyvenama valstybėje narėje, kitoje nei kompetentinga valstybė

1. Kad pagal darbo sutartį dirbantis asmuo arba savarankiškai dirbantis asmuo gautų pinigines išmokas pagal reglamento 19 straipsnio 1 dalį, jis per tris dienas nuo nedarbingumo pradžios turi kreiptis į gyvenamosios vietos įstaigą pateikdamas pranešimą, kad nustojo dirbti arba, jeigu kompetentingos įstaigos arba gyvenamosios vietos įstaigos administruojamuose teisės aktuose taip nustatyta, nedarbingumo pažymėjimą, kurį išduoda atitinkamą asmenį gydantis gydytojas.

2. Jeigu gyvenamosios šalies gydantis gydytojas nedarbingumo pažymėjimo neišduoda, atitinkamas asmuo kreipiasi tiesiogiai į gyvenamosios vietos įstaigą per jos administruojamų teisės aktų nustatytą laikotarpį.

Įstaiga nedelsdama mediciniškai patvirtina nedarbingumą ir išduoda 1 dalyje nurodytą pažymėjimą. Šiame pažymėjime turi būti nurodyta numanoma nedarbingumo trukmė, ir jis tuoj pat nusiunčiamas kompetentingai įstaigai.

3. Tais atvejais, kai 2 dalis netaikoma, gyvenamosios vietos įstaiga, kaip galima greičiau ir bet kuriuo atveju per tris dienas nuo datos, kurią atitinkamas asmuo į ją kreipėsi, atlieka jo medicininį apžiūrėjimą, tartum tas asmuo toje įstaigoje būtų apdraustas. Apžiūrėjimą atlikusio gydytojo ataskaitoje, be kita ko, turi būti nurodoma ir numanoma nedarbingumo trukmė; gyvenamosios vietos įstaiga šią ataskaitą nusiunčia kompetentingai įstaigai per tris dienas po patikrinimo.

4. Gyvenamosios vietos įstaiga atlieka paskesnius reikalingus atitinkamo asmens administracinius patikrinimus ar medicininius tyrimus, tartum jis būtų apdraustas toje įstaigoje. Kai tik ji nustato, kad atitinkamas asmuo gali pradėti dirbti, ji nedelsdama praneša atitinkamam asmeniui ir kompetentingai įstaigai, nurodydama nedarbingumo pabaigos datą. Nepažeidžiant 6 dalies nuostatų, pranešimas atitinkamam asmeniui laikomas kompetentingos įstaigos vardu priimtu sprendimu.

5. Visais atvejais kompetentinga įstaiga turi pasirinkimo teisę, kad atitinkamą asmenį apžiūrėtų jos pasirinktas gydytojas.

6. Jeigu kompetentinga įstaiga nusprendžia sustabdyti piniginių išmokų mokėjimą dėl to, kad atitinkamas asmuo neįvykdė visų šalies, kurios teritorijoje jis gyvena, teisės aktais nustatytų formalumų arba jeigu ji nustato, kad atitinkamas asmuo vėl gali pradėti dirbti, ji apie savo sprendimą praneša atitinkamam asmeniui ir tuo pačiu metu sprendimo kopiją nusiunčia jo gyvenamosios vietos įstaigai.

7. Vėl pradėjęs dirbti, atitinkamas asmuo apie tai praneša atitinkamai kompetentingai įstaigai, jeigu pranešti reikalaujama tos įstaigos administruojamuose teisės aktuose.

8. Kompetentinga įstaiga pinigines išmokas moka nustatytu būdu, tarptautiniais pervedimais, ir apie tai informuoja gyvenamosios vietos įstaigą bei atitinkamą asmenį. Kai gyvenamosios vietos įstaiga pinigines išmokas moka kompetentingos įstaigos sąskaita, pastaroji informuoja atitinkamą asmenį apie jo teises ir praneša gyvenamosios vietos įstaigai apie piniginių išmokų dydį, mokėjimų datą ir maksimalų laikotarpį, už kurį jos bus skiriamos pagal kompetentingos valstybės teisės aktus.

9. Dvi ar daugiau valstybių narių ar tų valstybių narių kompetentingos įstaigos, gavusios Administracinės komisijos išvadą, gali susitarti dėl kitų vykdymo nuostatų.







Reglamento 20 straipsnio vykdymas

19 straipsnis

Specialios nuostatos pasienio darbuotojams ir jų šeimos nariams

Pasienio darbuotojams ar jų šeimos nariams medicininiai reikmenys, tvarsliava, akiniai ir smulkios priemonės gali būti išduodami, o laboratoriniai tyrimai bei testai atliekami tik valstybės narės teritorijoje, kurioje jie yra paskirti pagal tos valstybės narės teisės aktų nuostatas, išskyrus tuos atvejus, kai pagal kompetentingos įstaigos administruojamus teisės aktus arba tarp atitinkamų valstybių narių ar tų valstybių narių kompetentingų įstaigų sudarytus susitarimus sąlygos yra palankesnės.







Reglamento 21 straipsnio 2 dalies antrosios įtraukos galiojimas

19a (15) straipsnis

Išmokos natūra, kai būnama kompetentingoje valstybėje — Šeimos nariai gyvenantys valstybėje narėje, kitoje nei ta, kurioje gyvena pagal darbo sutartį dirbantis asmuo arba savarankiškai dirbantis asmuo

1. Norėdami gauti išmokas natūra pagal reglamento 21 straipsnį, šeimos nariai turi pateikti buvimo vietos įstaigai pažymėjimą, patvirtinantį, kad jie turi teisę gauti minėtąsias išmokas. Pažymėjime, kurį išduoda šeimos narių gyvenamosios vietos įstaiga, jeigu galima, iki jiems išvykstant iš teritorijos valstybės narės, kurioje jie gyvena, be kita ko, kur reikia, turi būti nurodytas maksimalus laikotarpis, už kurį pagal tos valstybės narės teisės aktus gali būti skiriamos išmokos natūra. Jeigu šeimos nariai nepateikia minėtojo pažymėjimo, buvimo vietos įstaiga jį gauna iš gyvenamosios vietos įstaigos.

▼M10

2. Įgyvendinimo reglamento 17 straipsnio 9 dalies nuostatos taikomos analogiškai.

▼B







Reglamento 22 straipsnio vykdymas

▼M10 —————

▼M10

21 straipsnis

Išmokos natūra, kai būnama valstybėje narėje, kitoje nei kompetentinga valstybė

1. Kad gautų išmokas natūra, nustatytas pagal reglamento 22 straipsnio 1 dalies a punkto i papunkčio nuostatas, pagal darbo sutartį dirbantis asmuo arba savarankiškai dirbantis asmuo pateikia priežiūrą teikiančiam subjektui kompetentingos įstaigos išduotą dokumentą, patvirtinantį jo teisę gauti išmokas natūra. Tas dokumentas parengiamas pagal 2 straipsnio nuostatas. Jeigu atitinkamas asmuo negali pateikti to dokumento, jis kreipiasi į buvimo vietos įstaigą, kuri paprašo kompetentingos įstaigos pažymos, patvirtinančios, kad atitinkamas asmuo turi teisę gauti išmokas natūra.

Kompetentingos įstaigos išduotas dokumentas dėl teisės gauti išmokas pagal reglamento 22 straipsnio 1 dalies a punkto i papunktį kiekvienu atskiru atveju priežiūrą teikiančiam subjektui turi tokį pat poveikį kaip ir nacionalinis įrodymas dėl asmenų, apdraustų buvimo vietos įstaigoje, teisių.

2. Įgyvendinimo reglamento 17 straipsnio 9 dalis taikoma analogiškai.

▼B

22 straipsnis

Išmokos natūra pagal darbo sutartį dirbantiems asmenims arba savarankiškai dirbantiems asmenims, kurie pakeičia gyvenamąją vietą arba sugrįžta į šalį, kurioje gyveno, ir pagal darbo sutartį dirbantiems asmenims arba savarankiškai dirbantiems asmenims, kuriems leista vykti į kitą valstybę narę gydytis

1. Kad gautų išmokos natūra, nustatytas pagal reglamento 22 straipsnio 1 dalies b punkto i papunktį, pagal darbo sutartį dirbantis asmuo arba savarankiškai dirbantis asmuo pateikia gyvenamosios šalies įstaigai patvirtinančią pažymą, liudijančią, kad jis ir toliau turi teisę gauti minėtąsias išmokas. Patvirtinančioje pažymoje, kurią išduoda kompetentinga įstaiga, kur reikia, nurodomas maksimalus laikotarpis, per kurį tokios išmokos gali būti toliau mokamos pagal kompetentingos valstybės narės teisės aktų nuostatas. Atitinkamo asmens prašymu, patvirtinanti pažyma gali būti išduota jam išvykus, jeigu dėl force majeure priežasčių jos negalima išduoti iš anksto.

▼M10

2. Įgyvendinimo reglamento 17 straipsnio 9 dalis taikoma analogiškai.

▼B

3. 1 ir 2 dalys taikomos analogiškai teikiant išmokas natūra reglamento 22 straipsnio 1 dalies c punkto i papunktyje nurodytu atveju.

23 straipsnis

Išmokos natūra šeimos nariams

Įgyvendinimo reglamento 21 ar 22 straipsnio nuostatos taip pat taikomos analogiškai pagal reglamento 22 straipsnio 3 dalį skiriant išmokas natūra šeimos nariams.

▼M10

Tačiau reglamento 22 straipsnio 3 dalies antrame punkte nurodytais atvejais šeimos narių gyvenamosios vietos įstaigos ir valstybės, kurios teritorijoje jie gyvena, teisės aktai, taikant įgyvendinimo reglamento 17 straipsnio 9 dalį, 21 ir 22 straipsnius, laikomi atitinkamai kompetentingomis įstaigomis ir kompetentingos valstybės teisės aktais.

▼B

24 straipsnis

Piniginės išmokos pagal darbo sutartį dirbantiems asmenims arba savarankiškai dirbantiems asmenims, kai jie būna valstybėje narėje, kitoje nei kompetentinga valstybė

Įgyvendinimo reglamento 18 straipsnio nuostatos analogiškai taikomos piniginėms išmokoms gauti pagal reglamento 22 straipsnio 1 dalies a punkto ii papunktį. Tačiau, nepažeidžiant reikalavimo pateikti nedarbingumo pažymėjimą, iš pagal darbo sutartį dirbančio asmens arba savarankiškai dirbančio asmens, kuris būdamas valstybės narės teritorijoje čia nedirba jokio darbo pagal darbo sutartį arba nedirba savarankiškai, nereikalaujama pateikti pranešimo apie darbo, nurodyto įgyvendinimo reglamento 18 straipsnio 1 dalyje, nutraukimą.







Reglamento 23 straipsnio 3 dalies vykdymas

25 straipsnis

Patvirtinanti pažyma apie šeimos narius, į kuriuos atsižvelgiama apskaičiuojant išmokas pinigais

1. Kad gautų išmokas pagal reglamento 23 straipsnio 3 dalį, pagal darbo sutartį dirbantis asmuo arba savarankiškai dirbantis asmuo pateikia kompetentingai įstaigai patvirtinančią pažymą apie šeimos narius, kurie gyvena valstybės narės, kitoje nei ta, kurios teritorijoje yra įsikūrusi minėtoji įstaiga.

2. Šią patvirtinančią pažymą išduoda šeimos narių gyvenamosios vietos įstaiga.

Ji galioja 12 mėnesių nuo išdavimo dienos. Pažyma gali būti pakeista nauja; tokiu atveju ji galioja nuo pakeitimo datos.

Asmuo tuoj pat praneša kompetentingai įstaigai apie bet kurį įvykį, dėl kurio būtina pakeisti minėtą patvirtinančią pažymą. Toks pakeitimas įsigalioja nuo įvykio dienos.

3. Vietoje 1 dalyje nurodytos patvirtinančios pažymos, kompetentinga įstaiga gali paprašyti atitinkamo asmens pateikti dokumentus apie jo šeimos narių, gyvenančių valstybėje narėje, kitoje nei ta, kurios teritorijoje yra įsikūrusi minėtoji įstaiga, dabartinį civilinį statusą







Reglamento 25 straipsnio 1 dalies vykdymas

26 straipsnis

Bedarbio išmokos, išvykus ieškoti darbo į valstybę narę, kitą nei kompetentinga valstybė

▼M10

1. Kad bedarbis arba jį lydintis šeimos narys gautų išmokas natūra pagal reglamento 25 straipsnio 1 dalies a ir 1a punktus, jie priežiūrą teikiančiam subjektui turi pateikti kompetentingos įstaigos išduotą dokumentą, patvirtinantį, kad jis turi teisę gauti išmokas natūra. Tas dokumentas turi būti parengtas pagal 2 straipsnio nuostatas. Jeigu atitinkamas asmuo negali pateikti to dokumento, jis kreipiasi į buvimo vietos įstaigą, kuri paprašo kompetentingos įstaigos pažymos, patvirtinančios, kad atitinkamas asmuo turi teisę gauti išmokas natūra.

Kompetentingos įstaigos išduotas dokumentas dėl teisės gauti išmokas pagal reglamento 22 straipsnio 1 dalies a punktą kiekvienu atskiru atveju priežiūrą teikiančiam subjektui turi tokį pat poveikį kaip ir nacionalinis įrodymas dėl asmenų, apdraustų vietos, į kurią bedarbis atvyko, įstaigoje, teisių.

▼M10

1a. Kad jis pats ir jo šeimos nariai gautų pinigines išmokas pagal reglamento 25 straipsnio 1 dalies b punktą, bedarbis turi pateikti vietos, į kurią jis atvyko, draudimo įstaigai patvirtinančią pažymą, kurią, iki išvykdamas, jis turi gauti iš kompetentingos draudimo įstaigos. Jeigu bedarbis nepateikia tos patvirtinančios pažymos, tos vietos, į kurią jis atvyko, įstaiga ją gauna iš kompetentingos įstaigos. Toje patvirtinančioje pažymoje turi būti patvirtinta teisė gauti minėtąsias išmokas pagal reglamento 69 straipsnio 1 dalies a punkte išdėstytas sąlygas, nurodyta tokios teisės trukmė, atsižvelgiant į reglamento 69 straipsnio 1 dalies c punkto nuostatas, o nedarbingumo arba hospitalizavimo atveju nurodomas mokamų piniginių išmokų dydis, kur reikia, remiantis ligos draudimu aukščiau nurodytu laikotarpiu.

▼B

2. Tos vietos, į kurią bedarbis atvyko, draudimo nuo nedarbo įstaiga, išsiųsdama įgyvendinimo reglamento 83 straipsnyje nurodytos patvirtinančios pažymos kopiją minėtos vietos ligos draudimo įstaigai, patvirtina, kad remiantis reglamento 69 straipsnio 1 dalies b punktu, sąlygos įvykdytos, ir nurodo jų įvykdymo dieną bei datą, nuo kurios bedarbis gauna draudimo nuo nedarbo išmokas kompetentingos įstaigos sąskaita.

Ši patvirtinanti pažyma galioja reglamento 69 straipsnio 1 dalies c punkte nurodytą laikotarpį tol, kol yra vykdomos sąlygos. Draudimo nuo nedarbo įstaiga tos vietos, į kurią atvyko bedarbis, per tris dienas informuoja minėtąją ligos draudimo įstaigą, jeigu sąlygos jau nebevykdomos.

▼M10

3. Įgyvendinimo reglamento 17 straipsnio 9 dalis taikoma analogiškai.

▼B

4. Kad gautų kompetentingos valstybės teisės aktuose numatytas pinigines išmokas, bedarbis per tris dienas išsiunčia jo nedarbingumo pažymėjimą tos vietos, į kurią jis atvyko, ligos draudimo įstaigai. Taip pat jis turi nurodyti datą, iki kada gavo ligos draudimo išmokas šalyje, kurioje jis būna, ir savo adresą.

5. Tos vietos, į kurią bedarbis atvyko, ligos draudimo įstaiga per tris dienas praneša kompetentingai ligos draudimo įstaigai ir įstaigai, kurioje bedarbis įregistruotas kaip asmuo ieškantis darbo, nedarbingumo pradžios ir pabaigos datą.

6. Reglamento 25 straipsnio 4 dalyje nurodytais atvejais, tos vietos, į kurią bedarbis atvyko, ligos draudimo įstaiga praneša kompetentingai ligos draudimo įstaigai ir kompetentingai draudimo nuo nedarbo įstaigai savo išvadas, jog sąlygos, leidžiančios pratęsti laikotarpį, kuriuo gali būti skiriamos piniginės išmokos ir išmokos natūra, įvykdytos, nurodydama pagrindą, kuriuo remiantis buvo prieita tos nuomonės bei su siunčiamais kompetentingai ligos draudimo įstaigai dokumentas nusiųsdama patikrinimą atlikusio gydytojo išsamią ataskaitą apie ligonio būklę, ir nurodydama numanomą laikotarpį, kuriuo reglamento 25 straipsnio 4 dalies taikomos sąlygos galios. Kompetentinga ligos draudimo įstaiga priima sprendimą pratęsti laikotarpį, kuriuo gali būti skiriamos išmokos sergančiam bedarbiui.

7. Įgyvendinimo reglamento 18 straipsnio 2, 3, 4, 5, 6, 8 ir 9 dalies nuostatos taikomos analogiškai.







Reglamento 25 straipsnio 3 dalies vykdymas

27 straipsnis

Išmokos natūra bedarbių šeimos nariams, kai jie gyvena valstybėje narėje, kitoje nei kompetentinga valstybė

Įgyvendinimo reglamento 17 straipsnio nuostatos taikomos analogiškai skiriant išmokas natūra bedarbių šeimos nariams, kai tie šeimos nariai gyvena valstybės narės, kitos nei kompetentinga valstybė, teritorijoje.Bedarbio šeimos narių, gaunančių išmokas pagal reglamento 69 straipsnio 1 dalies nuostatas, registracijos metu turi būti pateikta įgyvendinimo reglamento 26 straipsnio 1 dalyje nurodyta patvirtinanti pažyma. Ši patvirtinanti pažyma galioja tuo laikotarpiu, kuriuo gali būti skiriamos išmokos pagal reglamento 69 straipsnio 1 dalį.







Reglamento 26 straipsnio vykdymas

28 straipsnis

Išmokos natūra pareiškėjams pensiją gauti ir jų šeimos nariams

1. Kad gautų išmokas natūra pagal reglamento 26 straipsnio 1 dalį, valstybės narės teritorijoje, kurioje jis gyvena, pareiškėjas ir jo šeimos nariai įsiregistruoja gyvenamosios vietos įstaigoje, pateikdami patvirtinančią pažymą, liudijančią, kad pagal kitos valstybės narės teisės aktus jis pats ir jo šeimos nariai turi teisę gauti minėtąsias išmokas. Šią patvirtinančią pažymą išduoda tos kitos valstybės narės atsakinga už išmokas natūra įstaiga.

2. Gyvenamosios vietos įstaiga informuoja patvirtinančią pažymą išdavusią įstaigą apie kiekvieną pagal 1 dalį atliktą registraciją.







Reglamento 28 ir 28a straipsnių vykdymas

29 straipsnis

Išmokos natūra pensininkams ir jų šeimos nariams, negyvenantiems valstybės narės teritorijoje, pagal kurios teisės aktus jie gauna pensiją ir turi teisę gauti išmokas

1. Kad gautų išmokas natūra pagal reglamento 28 straipsnio 1 dalį ir 28a straipsnį valstybės narės teritorijoje, kurioje jie gyvena, pensininkas ir jo šeimos nariai ►M2 gyvenantys toje pačioje valstybėje narėje ◄ įsiregistruoja gyvenamosios vietos įstaigoje, pateikdami patvirtinančią pažymą, liudijančią, kad pagal teisės aktus ar vieną iš teisės aktų, pagal kuriuos mokama pensija, jis pats ir jo šeimos nariai turi teisę gauti minėtąsias išmokas.

2. Pensininko prašymu, šią patvirtinančią pažymą išduoda įstaiga arba viena iš atsakingų už pensijos mokėjimą įstaigų arba, prireikus, įstaiga, turinti teisę nustatyti teisę gauti išmokas natūra, jeigu pensininkas įvykdo sąlygas teisei gauti tokias išmokas įgyti. Jeigu pensininkas nepateikia patvirtinančios pažymos, gyvenamosios vietos įstaiga ją gauna iš įstaigos ar atsakingų už pensijų mokėjimą įstaigų arba, kur reikia, iš įstaigos, turinčios teisę išduoti tokią patvirtinančią pažymą. Kol bus gauta patvirtinanti pažyma, gyvenamosios vietos įstaiga, remdamasi gautais dokumentais, gali laikinai įregistruoti pensininką ir jo šeimos narius ►M2 gyvenančius toje pačioje valstybėje narėje ◄ . Ši registracija įpareigoja atsakingą už išmokų natūra mokėjimą įstaigą tik tuo atveju, jeigu pastaroji išdavė 1 dalyje nurodytą patvirtinančią pažymą.

3. Gyvenamosios vietos įstaiga informuoja įstaigą, išdavusią 2 dalyje nurodytą patvirtinančią pažymą, apie kiekvieną registraciją, atliktą pagal minėtos dalies nuostatas.

4. Kai prašoma išmokų natūra, tai, kad pensininkas dar turi teisę gauti pensiją, turi būti pagrindžiama gyvenamosios vietos įstaigos kvitu arba paskutinio pinigų pervedimo šaknele.

5. Pensininkas arba jo šeimos nariai ►M2 gyvenančius toje pačioje valstybėje narėje ◄ informuoja gyvenamosios vietos įstaigą apie teisę gauti išmokas natūra, ypač apie pensijos mokėjimo sustabdymą ar nutraukimą ir gyvenamosios vietos pakeitimą. Atsakinga už pensiją įstaiga taip pat informuoja pensininko gyvenamosios vietos įstaigą apie bet kokį pasikeitimą.

6. Administracinė komisija tiek, kiek būtina, nustato įstaigos, turinčios padengti išmokų natūra mokėjimo išlaidas reglamento 28 straipsnio 2 dalies b punkte nurodytu atveju, nustatymo tvarką.







Reglamento 29 straipsnio vykdymas

30 (14) straipsnis

Išmokos natūra šeimos nariams, gyvenantiems ►M2 ne kompetentingoje valstybėje narėje ◄ valstybėje narėje, kitoje nei ta, kurioje gyvena pensininkas

1. Kad gautų išmokas natūra pagal reglamento 29 straipsnio 1 dalį valstybės narės teritorijoje, kurioje jie gyvena, šeimos nariai įsiregistruoja savo gyvenamosios vietos įstaigoje, pateikdami dokumentus, kurių reikalaujama pagal tos įstaigos administruojamus teisės aktus skiriant išmokas pensininko šeimos nariams, kartu pateikdami patvirtinančią pažymą, liudijančią, kad pats pensininkas ir jo šeimos nariai turi teisę gauti išmokas natūra. ►M2 Tokia patvirtinanti pažyma, kurią išduoda už pensijos mokėjimą atsakinga įstaiga arba viena iš tokių įstaigų, arba įstaiga, įgaliota spręsti dėl teisės gauti išmokas natūra, galioja tol, kol šeimos narių gyvenamosios vietos įstaigai nepranešama apie jos panaikinimą ◄ . ►M2 Jei šeimos nariai nepateikia patvirtinančios pažymos, gyvenamosios vietos įstaiga, kad gautų pažymą, susisiekia su įstaiga arba įstaigomis, atsakingomis už pensijos mokėjimą, arba prireikus — su įstaiga, įgaliota ją išduoti. ◄ Tačiau tuo atveju, kai minėtąją patvirtinančią pažymą išduoda Vokietijos, Prancūzijos, Italijos ar Portugalijos įstaiga, ji galioja tik vienerius metus nuo jos išdavimo dienos ir turi būti atnaujinama kiekvienais metais.

2. Prašydami išmokų natūra, šeimos nariai gyvenamosios vietos įstaigai pateikia 1 dalyje nurodytą patvirtinančią pažymą, jeigu pagal tos įstaigosadministruojamus teisės aktus nustatyta, kad kartu su pareiškimu turi būti pateiktas teisę gauti išmokas patvirtinantis dokumentas.

▼M2

3. 1 dalyje nurodytą patvirtinančią pažymą išdavusi įstaiga informuoja šeimos narių gyvenamosios vietos įstaigą apie pensijos sustabdymą arba nutraukimą. Šeimos narių gyvenamosios vietos įstaiga bet kada gali paprašyti patvirtinančią pažymą išdavusios įstaigos pateikti jai bet kokią su teise gauti išmokas natūra susijusią informaciją.

▼B

4. Šeimos nariai informuoja savo gyvenamosios vietos įstaigą apie padėties pasikeitimą, galintį pakeisti teisę gauti išmokas natūra, ypač apie gyvenamosios vietos pasikeitimą.

▼M2

5. Gyvenamosios vietos įstaiga informuoja 1 dalyje nurodytą pažymą išdavusią įstaigą apie kiekvieną tos dalies nuostatų laikantis atliktą įregistravimą.

▼B







Reglamento 31 straipsnio vykdymas

▼M10

31 straipsnis

Išmokos natūra pensininkams ir jų šeimos nariams, būnantiems valstybėje narėje, kitoje nei ta, kurioje jie gyvena

1. Kad pensininkas gautų išmokas natūra pagal reglamento 31 straipsnį, jis priežiūrą teikiančiam subjektui turi pateikti gyvenamosios vietos įstaigos išduotą dokumentą, patvirtinantį, kad jis turi teisę gauti išmokas natūra. Tas dokumentas turi būti parengtas pagal 2 straipsnio nuostatas. Jeigu atitinkamas asmuo negali pateikti to dokumento, jis kreipiasi į buvimo vietos įstaigą, kuri paprašo gyvenamosios vietos įstaigos pažymos, patvirtinančios, kad atitinkamas asmuo turi teisę gauti išmokas natūra.

Kompetentingos įstaigos išduotas dokumentas dėl teisės gauti išmokas pagal reglamento 31 straipsnį kiekvienu atskiru atveju priežiūrą teikiančiam subjektui turi tokį pat poveikį kaip ir nacionalinis įrodymas dėl asmenų, apdraustų buvimo vietos įstaigoje, teisių.

2. Įgyvendinimo reglamento 17 straipsnio 9 dalis taikoma analogiškai.

3. 1 ir 2 dalių nuostatos analogiškai taikomos skiriant išmokas natūra šeimos nariams, kuriems taikomas reglamento 31 straipsnis. Jeigu šie šeimos nariai gyvena valstybės narės, kitos nei ta, kurioje gyvena pensininkas, teritorijoje, 1 dalyje nurodytą dokumentą išduoda jų gyvenamosios vietos įstaiga.

▼B







Reglamento 35 straipsnio 1 dalies vykdymas

32 straipsnis

Įstaigos, į kurias darbininkai, dirbantys kasyklose ir panašiose įmonėse ir jų šeimos nariai gali kreiptis, kai jie būna ar gyvena valstybėje narėje, kitoje nei kompetentinga valstybė

1. Reglamento 35 straipsnio 1 dalies nurodytais atvejais ir, kai išmokos, mokamos buvimo ar gyvenimo šalyje pagal plieno pramonės fizinio darbo darbuotojų ligos ar motinystės draudimo sistemas, yra tolygios toms, kurios mokamos pagal kalnakasybos ir panašių įmonių darbuotojų specialias sistemas, pastarajai kategorijai priklausantys darbuotojai ir jų šeimos nariai gali kreiptis į valstybės narės, kurios teritorijoje jie būna arba gyvena, artimiausią įstaigą, nurodytą įgyvendinimo reglamento 3 priede, netgi jeigu pastaroji yra plieno pramonės darbuotojų sistemos įstaiga, ir tuo atveju ta įstaiga moka šias išmokas.

2. Jeigu išmokos, mokamos pagal kalnakasybos ir panašių įmonių darbuotojų specialią sistemą, yra palankesnės, darbuotojai ar jų šeimos nariai gali pasirinktinai kreiptis į įstaigą, atsakingą už tos sistemos administravimą, arba į artimiausią valstybės narės, kurios teritorijoje jie būna arba gyvena, įstaigą, kuri administruoja plieno pramonės fizinio darbo darbuotojų sistemą. Pastaruoju atveju atitinkama įstaiga atkreipia asmens dėmesį į faktą, kad kreipdamasis į administruojančią aukščiau minėtą specialią sistemą atsakingą įstaigą, jis gali gauti palankesnes išmokas; be to, ji privalo pranešti jam įstaigos pavadinimą ir adresą.







Reglamento 35 straipsnio 2 dalies vykdymas

▼M12 —————

▼B







Reglamento 35 straipsnio 4 dalies vykdymas

33 straipsnis

Laikotarpio, už kurį išmokas jau mokėjo kitos valstybės narės įstaigos, įskaitymas

Vykdant reglamento 35 straipsnio 4 dalies nuostatas, valstybės narės įstaiga, kurios prašoma mokėti išmokas, gali paprašyti kitos valstybėsnarės įstaigos pateikti informaciją apie laikotarpį, kuriuo pastaroji įstaiga jau mokėjo išmokas už tą patį ligos ar motinystės atvejį.







Vienos valstybės narės kompetentingos įstaigos kompensavimas išlaidų, padarytų buvimo kitoje valstybėje narėje metu

34 (12) straipsnis

1. Jeigu neįmanoma sutvarkyti visų įgyvendinimo reglamento 20 straipsnio 1 ir 4 dalyje ir 21, 23 ir 31 straipsnyje pagal darbo sutartį dirbančio arba savarankiškai dirbančio asmens buvimo valstybėje narėje, kitoje nei kompetentinga valstybė, formalumų, jo prašymu, kompetentinga įstaiga jo išlaidas kompensuoja pagal buvimo vietos įstaigos administruojamus tarifus.

2. Buvimo vietos įstaiga, kompetentingos įstaigos prašymu, pateikia būtiną informaciją apie tarifus.

Jeigu buvimo vietos įstaiga ir kompetentinga įstaiga laikosi susitarimo, nustatančio, kad kompensacija netaikoma arba išmokos, suteiktos pagal reglamento 22 straipsnio 1 dalies a punkto i papunktį ir 31 straipsnį kompensuojamos vienkartinėmis sumomis, buvimo vietos įstaiga, be to kompetentingai įstaigai turi pervesti sumą, kuri atitinkamam asmeniui kompensuojama pagal 1 dalies nuostatas.

3. Jeigu išlaidos didelės, kompetentinga įstaiga atitinkamam asmeniui gali išmokėti avansą, kai tik asmuo minėtai įstaigai pateikia prašymą dėl kompensacijos.

4. Nepaisant 1, 2 ir 3 dalies, kompetentinga įstaiga gali kompensuoti padarytas išlaidas pagal jos administruojamus tarifus, su sąlyga, kad galimas pagal tokius tarifus kompensavimas neviršytų Administracinės komisijos nustatyto kompensuotinų išlaidų dydžio ir pagal darbo sutartį dirbantis arba savarankiškai dirbantis asmuo ar pensininkas sutiktų su šios nuostatos taikymu. Bet kuriuo atveju kompensacijos dydis neturi būti didesnis už faktines išlaidas.

▼M7

5. Jei tos valstybės, kurioje asmuo būna, teisės aktai nenumato kompensavimo normų, kompetentinga įstaiga gali kompensuoti išlaidas pagal savo nustatytas normas be suinteresuoto asmens sutikimo. Nė vienu atveju kompensuojama suma negali viršyti faktiškai patirtų išlaidų sumos.

▼B







3

SKYRIUS

INVALIDUMAS, SENATVĖ IR MIRTIS (PENSIJOS)







Prašymų dėl išmokų pateikimas ir nagrinėjimas

35 (11) straipsnis

Prašymai dėl invalidumo išmokų, kai pagal darbo sutartį dirbančiam arba savarankiškai dirbančiam asmeniui buvo taikomi tik reglamento VI priedo A dalyje išvardyti teisės aktai taip pat ir reglamento 40 straipsnio 2 dalyje nurodytu atveju

1. Kad gautų išmokas pagal reglamento 37, 38 ir 39 straipsnius, įskaitant reglamento 40 straipsnio 2 dalyje, 41 straipsnio 1 dalyje ir 42 straipsnio 2 dalyje nurodytus atvejus, pagal darbo sutartį dirbantis arba savarankiškai dirbantis asmuo pateikia prašymą įstaigai tos valstybės narės, kurios teisės aktai jam buvo taikomi nedarbingumo, vėliau virtusio invalidumu, atsiradimo metu ar invalidumo pasunkėjimo metu, arba gyvenamosios vietos įstaigai, kuri prašymą nusiunčia pirmajai įstaigai, nurodydama jo gavimo datą; ši diena laikoma prašymo pateikimo pirmajai įstaigai data. Tačiau, jeigu buvo paskirtos ligos draudimo piniginės išmokos, diena, kurią šių piniginių išmokų mokėjimas nutrūksta, prireikus, laikoma prašymo gauti pensiją pateikimo data.

2. Reglamento 41 straipsnio 1 dalyje nurodytu atveju įstaiga, kurioje pagal darbo sutartį dirbantis arba savarankiškai dirbantis asmuo buvo paskutiniu metu apdraustas, praneša už pirminį išmokų mokėjimą atsakingai įstaigai, išmokų, kurios priklauso pagal jos administruojamus teisės aktus, dydį ir dieną, nuo kurios jos turi būti mokamos. Nuo tos dienos išmokos, kurios priklausė iki invalidumo pasunkėjimo, panaikinamos arba jų suma sumažinama iki dydžio, kuris neviršytų reglamento 41 straipsnio 1 dalyje nurodyto priedo.

3. 2 dalies nuostatos netaikomos reglamento 41 straipsnio 1 dalyje d punkte nurodytu atveju. Tokiu atveju įstaiga, kurioje pareiškėjas pensijai gauti buvo apdraustas paskutinį kartą, kreipiasi į Olandijos įstaigą, kad būtų nustatytas tos įstaigos mokamas dydis.

36 straipsnis

Prašymai senatvės išmokoms ir išmokoms išlaikytiniams (neįskaitant išmokų našlaičiams) bei invalidumo išmokoms gauti įgyvendinimo reglamento 35 straipsnyje nenurodytais atvejais

1. Kad gautų išmokas pagal reglamento 40–51 straipsnius, išskyrus įgyvendinimo reglamento 35 straipsnyje nurodytus atvejus, atitinkamas asmuo pateikia prašymą gyvenamosios vietos įstaigai tos įstaigos administruojamų teisės aktų nustatyta tvarka. Jeigu pagal darbo sutartį dirbančiam arba savarankiškai dirbančiam asmeniui nebuvo taikomi tie teisės aktai, gyvenamosios vietos įstaiga prašymą nusiunčia valstybės narės, kurios teisės aktai jam buvo taikomi paskutiniu metu, įstaigai, nurodydama prašymo pateikimo datą. Ta data laikoma prašymo pateikimo pastarajai įstaigai data.

2. Kai pareiškėjas gyvena valstybės narės, kurios teisės aktai nebuvo taikomi pagal darbo sutartį dirbančiam arba savarankiškai dirbančiam asmeniui, teritorijoje, jis gali pateikti savo prašymą įstaigai valstybės narės, kurios teisės aktai buvo taikomi pagal darbo sutartį dirbančiam arba savarankiškai dirbančiam asmeniui paskutiniu metu.

3. Jeigu pareiškėjas gyvena valstybės, kuri nėra valstybė narė, teritorijoje, jis prašymą pateikia kompetentingai įstaigai tos valstybės narės, kurios teisės aktai paskutiniu metu buvo taikomi pagal darbo sutartį dirbančiam arba savarankiškai dirbančiam asmeniui.

Jeigu pareiškėjas pateikia prašymą valstybės narės, kurios pilietis jis yra, įstaigai, pastaroji nusiunčia šį prašymą kompetentingai įstaigai.

4. Prašymas skirti išmokas, siunčiamas vienos valstybės narės įstaigai, automatiškai suteikia teisę skirti išmokas pagal visų atitinkamų valstybių narių teisės aktus, kurių sąlygas pareiškėjas įvykdė, išskyrus tuos atvejus, kai pagal reglamento 44 straipsnio 2 dalį pareiškėjas prašo atidėti bet kurių senatvės išmokų, į kurias jis turi teisę pagal vienos ar daugiau valstybių narių teisės aktus, skyrimą.

37 straipsnis

Dokumentai ir informacija, pateikiami kartu su prašymu įgyvendinimo reglamento 36 straipsnyje nurodytoms išmokoms gauti

Pateikiant įgyvendinimo reglamento 36 straipsnyje nurodytus prašymus, laikomasi šių taisyklių:

a) kartu su prašymu turi būti pateikti kiti reikalingi dokumentai, parengti pagal teisės aktais nustatytą formą: i) tos valstybės narės, kurios teritorijoje pareiškėjas gyvena, 36 straipsnio 1 dalyje nurodytu atveju; ii) tos valstybės narės, kurios teisės aktai paskutiniu metu buvo taikomi pagal darbo sutartį dirbančiam arba savarankiškai dirbančiam asmeniui, 36 straipsnio 2 ir 3 dalyje nurodytais atvejais;

b) pareiškėjo pateiktos informacijos tikslumas turi būti patvirtinamas kartu su prašymu pateikiant oficialius dokumentus arba patvirtinimą kompetentingos tarnybos tos valstybės narės, kurios teritorijoje pareiškėjas gyvena;

c) pareiškėjas, kiek tai įmanoma, turi nurodyti bet kurios valstybės narės, kurioje pagal darbo sutartį dirbantis arba savarankiškai dirbantis asmuo buvo apdraustas invalidumo, senatvės ar mirties (pensijos) draudimą administruojančias įstaigas ar įstaigą arba pagal darbo sutartį dirbančio asmens darbdavį ar darbdavius, kuriam ar kuriems jis dirbo bet kurios valstybės narės teritorijoje, pateikdamas visus turimus darbo pažymėjimus;

d) jeigu pagal reglamento 44 straipsnio 2 dalį pareiškėjas prašo atidėti senatvės išmokų, į kurias jis turi teisę pagal vienos ar daugiau valstybių narių teisės aktus, skyrimą, jis turi tiksliai nurodyti teisės aktus, pagal kuriuos prašo išmokų.

38 straipsnis

Patvirtinančios pažymos apie šeimos narius, į kuriuos atsižvelgiama nustatant išmokos dydį

1. Kad gautų išmokas pagal reglamento 39 straipsnio 4 dalį arba 47 straipsnio 3 dalį, pareiškėjas turi pateikti patvirtinančią pažymą apie savo šeimos narius, išskyrus vaikus, gyvenančius valstybėje narėje, kitoje nei ta, kurios teritorijoje yra įsikūrusi atsakinga už išmokų skyrimą įstaiga.

Šią patvirtinančią pažymą išduoda šeimos narių gyvenamosios vietos ligos draudimo įstaiga arba kita valstybės narės, kurios teritorijoje jie gyvena, kompetentingos valdžios institucijos paskirta įstaiga. Įgyvendinimo reglamento 25 straipsnio 2 dalies antrojo ir trečiojo punktų nuostatos taikomos analogiškai.

Vietoje pirmajame punkte numatytos patvirtinančios pažymos, atsakinga už išmokų skyrimą įstaiga gali paprašyti pareiškėjo pateikti dokumentus apie savo šeimos narių, išskyrus vaikus, kurie gyvena valstybėje narėje, kitoje nei ta, kurios teritorijoje yra įsikūrusi minėtoji įstaiga, dabartinį civilinį statusą.

2. 1 dalyje nurodytu atveju, jeigu atitinkamos įstaigos administruojamais teisės aktais nustatyta, kad šeimos nariai turėtų gyventi kartu su pensininku, faktas, kad neįvykdžiusieji tos sąlygos minėtieji šeimos nariai yra pareiškėjo išlaikomi turi būti patvirtintas dokumentais, įrodančiais pareiškėjas dalį pajamų reguliariai perveda jiems.

39 (11) straipsnis

Prašymų skirti invalidumo išmokas nagrinėjimas, kai pagal darbo sutartį dirbančiam arba savarankiškai dirbančiam asmeniui buvo taikomi tik reglamento IV priedo A dalyje paminėti teisės aktai

1. Jeigu pagal darbo sutartį dirbantis arba savarankiškai dirbantis asmuo pateikė prašymą dėl invalidumo išmokos ir įstaiga nustatė, kad taikytinas reglamento 37 straipsnio 1 dalis, ta įstaiga, prireikus, iš įstaigos, kurioje atitinkamas asmuo buvo paskutinį kartą apdraustas, gauna patvirtinančią pažymą apie draudimo laikotarpius, jo įgytus pagal paskutiniosios įstaigos administruojamus teisės aktus.

2. Kai būtina įskaityti ankstesnius draudimo laikotarpius, įgytus pagal bet kurios kitos valstybės narės teisės aktus, kad būtų įvykdytos kompetentingos valstybės teisės aktų sąlygos, 1 dalies nuostatos taikomos analogiškai.

3. Reglamento 39 straipsnio 3 dalyje nurodytu atveju, pareiškėjo bylą nagrinėjusi įstaiga nusiunčia jo bylą įstaigai, kurioje atitinkamas asmuo buvo apdraustas paskutinį kartą.

4. Įgyvendinimo reglamento 41–50 straipsniai netaikomi nagrinėjant 1, 2 ir 3 dalyse nurodytus prašymus.

40 straipsnis

Invalidumo laipsnio nustatymas

Kad nustatytų invalidumo laipsnį, valstybės narės įstaiga atsižvelgia į dokumentus ir medicinines išvadas bei administracinio pobūdžio informaciją, gautą iš bet kurios valstybės narės įstaigos. Tačiau kiekvienai įstaigai paliekama teisė pačiai pasirinkti gydytoją pareiškėjui ištirti, išskyrus tuos atvejus, kai taikomos reglamento 40 straipsnio 4 dalies nuostatos.







Prašymų skirti invalidumo, senatvės išmokas ir išmokas išlaikytiniams nagrinėjimas įgyvendinimo reglamento 36 straipsnyje nurodytais atvejais

41 straipsnis

Nagrinėjančių įstaigų nustatymas

1. Prašymus dėl išmokų nagrinėja įstaigos, į kurias jie buvo atsiųsti ar persiųsti pagal įgyvendinimo reglamento 36 straipsnį. Tokia įstaiga toliau — nagrinėjanti įstaiga.

2. Nagrinėjanti įstaiga nedelsdama informuoja visas atitinkamas įstaigas apie prašymus dėl išmokų taikydama specialią formą, kad šie prašymai tuo pačiu metu galėtų būti nagrinėjami ir nedelsiant visose tokiose įstaigose.

42 straipsnis

Formos, naudojamos prašymams skirti išmokas nagrinėti

1. Nagrinėdama prašymus skirti išmokas, nagrinėjanti įstaiga naudoja formą, kurioje, be kita ko, pažymimi ir susumuojami draudimo ar gyvenimo laikotarpiai, kuriuos pagal darbo sutartį dirbantis arba savarankiškai dirbantis asmuo įgijo pagal visų atitinkamų valstybių narių teisės aktus.

2. Šios formos, nusiųstos bet kurios kitos valstybės narės įstaigai, pakeičia kitus reikalingus dokumentus.

43 straipsnis

Tvarka, kurios laikosi atitinkama įstaiga nagrinėdama prašymą

1. Nagrinėjanti įstaiga įgyvendinimo reglamento 42 straipsnio 1 dalyje nurodytoje formoje įrašo draudimo arba gyvenimo laikotarpius, įgytus pagal jos administruojamus teisės aktus, ir formos kopiją nusiunčia bet kurios valstybės narės, kurioje pagal darbo sutartį dirbantis arba savarankiškai dirbantis asmuo buvo apdraustas, invalidumo, senatvės ar mirties (pensijų) draudimą administruojančiai įstaigai, prireikus, pridėdama visus pareiškėjo pateiktus darbo pažymėjimus.

2. Jeigu dalyvauja tik viena įstaiga, ji užpildo minėtąją formą, nurodydama:

a) draudimo ar gyvenimo laikotarpius, įgytus pagal jos administruojamus teisės aktus;

b) išmokos, kurios pareiškėjas galėtų prašyti tik už tuos draudimo ar gyvenimo laikotarpius, dydį;

c) išmokų teorinį ir faktinį dydį, apskaičiuotą pagal reglamento 46 straipsnio 2 dalį.

Taip užpildyta forma grąžinama nagrinėjančiai įstaigai.

Jeigu teisė gauti išmokas buvo įgyta tik sumuojant draudimo ar gyvenimo laikotarpius, įgytus pagal antrosios valstybės narės įstaigos administruojamus teisės aktus, ir jeigu tuos laikotarpius atitinkantis dydis gali būti nedelsiant nustatytas, tačiau dėl c punkte nurodytos skaičiavimo tvarkos reikia žymiai ilgesnio termino, forma grąžinama nagrinėjančiai įstaigai su a ir b punktuose nurodyta informacija; c punkte nurodyta informacija nusiunčiama nagrinėjančiai įstaigai kaip galima greičiau.

3. Jeigu dalyvauja dvi ar daugiau įstaigų, kiekviena iš tų įstaigų užpildo minėtąją formą, nurodydama draudimo arba gyvenimo laikotarpius, įgytus pagal tos įstaigos administruojamus teisės aktus, ir grąžina ją nagrinėjančiai įstaigai.

Jeigu teisė gauti išmokas buvo įgyta tik įskaičius draudimo ar gyvenimo laikotarpius, įgytus pagal vienos ar daugiau tų įstaigų administruojamus teisės aktus ir jeigu tuos laikotarpius atitinkantis išmokos dydis gali būti apskaičiuojamas nedelsiant, nagrinėjančiai įstaigai tuo pačiu metu pranešama apie išmokos dydį ir draudimo arba gyvenimo laikotarpius; jeigu minėtojo dydžio apskaičiavimas kiek užtruks, nagrinėjančiai įstaigai tas dydis turi būti praneštas nedelsiant, kai tik jis bus nustatytas.

Gavusi visas formas su informacija apie draudimo ar gyvenimo laikotarpius, prireikus, išmokos dydį ar dydžius, priklausančius pagal vienos ar daugiau atitinkamų valstybių narių teisės aktus, nagrinėjanti įstaiga nusiunčia tų užpildytų formų kopijas kiekvienai atitinkamai įstaigai, kuri joje tiksliai nurodo išmokų teorinį ir faktinį dydį, apskaičiuotą pagal reglamento 46 straipsnio 2 dalies nuostatas, ir grąžina formą nagrinėjančiai įstaigai.

4. Kai tik nagrinėjanti įstaiga, gavusi 2 arba 3 dalyje nurodytą informaciją, nustato, kad turėtų būti taikomos reglamento 40 straipsnio 2 dalies arba 48 straipsnio 2 ar 3 dalies nuostatos, ji atitinkamai informuoja kitas įstaigas.

5. Įgyvendinimo reglamento 37 straipsnio d punkto numatytu atveju valstybių narių, kurių teisės aktai pareiškėjui buvo taikomi, įstaigos, į kurias jis kreipėsi prašydamas atidėti išmokos paskyrimą, įgyvendinimo reglamento 42 straipsnio 1 dalyje nurodytoje formoje įrašo tik draudimo arba gyvenimo laikotarpius, kuriuos pareiškėjas įgijo pagal jų administruojamus teisės aktus.

44 straipsnis

Įstaiga, turinti teisę priimti sprendimą dėl invalidumo laipsnio

1. Nepažeidžiant 2 ir 3 dalių nuostatų, tik nagrinėjanti įstaiga priima reglamento 40 straipsnio 4 dalyje nurodytą sprendimą dėl pareiškėjo invalidumo laipsnio. Šį sprendimą ji priima, kai tik gali nustatyti, prireikus, atsižvelgdama į reglamento 45 straipsnio nuostatas, ar sąlygos, nustatytos jos administruojamais teisės aktais, įvykdytos. Savo sprendimą ji tuoj pat praneša kitoms atitinkamoms įstaigoms.

2. Jeigu, atsižvelgiant į reglamento 45 straipsnio nuostatas, nagrinėjančios įstaigos administruojamais teisės aktais nustatytos sąlygos, kitos, negu susijusios su pareiškėjo invalidumo laipsniu, nebuvo įvykdytos, ta įstaiga tuoj pat apie invalidumą praneša kompetentingai įstaigai kitos valstybės narės, kurios teisės aktai pagal darbo sutartį dirbančiam arba savarankiškai dirbančiam asmeniui buvo taikomi paskutiniu metu. Ši įstaiga priima sprendimą dėl pareiškėjo invalidumo laipsnio, jeigu jos administruojamais teisės aktais nustatytos sąlygos įvykdytos; savo sprendimą ji tuoj pat praneša kitoms atitinkamoms įstaigoms.

3. Prireikus tomis pačiomis sąlygomis medžiaga dėl invalidumo gali būti grąžinta kompetentingai įstaigai valstybės narės, kurios teisės aktai pirmą kartą buvo taikomi pagal darbo sutartį dirbančiam arba savarankiškai dirbančiam asmeniui.

45 straipsnis

Laikinas išmokų mokėjimas ir išankstinis išmokų mokėjimas

1. Jeigu nagrinėjanti įstaiga nustato, kad pareiškėjas turi teisę gauti išmokas pagal jos administruojamus teisės aktus nesumuojant draudimo ar gyvenimo laikotarpių, įgytų pagal kitų valstybių narių teisės aktus, ji pradeda tuoj pat mokėti šias laikinąsias išmokas.

2. Jeigu pareiškėjas neturi teisės gauti išmokas pagal 1 dalį, tačiau iš nagrinėjančiai įstaigai pagal įgyvendinimo reglamento 43 straipsnio 2 arba 3 dalį pateiktos informacijos paaiškėjus, kad teisė gauti išmokas yra įgyta pagal kitos valstybės narės teisės aktus, atsižvelgiant į draudimo ar gyvenimo laikotarpius, įgytus vien tik pagal tuos teisės aktus, nurodytus teisės aktus administruojanti įstaiga pradeda mokėti šias laikinąsias išmokas, kai tik nagrinėjanti įstaiga jai praneša apie šią prievolę.

3. Jeigu 2 dalyje nurodytu atveju teisė gauti išmokas yra įgyta kelių valstybių narių teisės aktus, atsižvelgiant į draudimo ar gyvenimo laikotarpius, įgytus vien tik pagal tuos teisės aktus, laikinąsias išmokas turi mokėti įstaiga, kuri pirmoji pranešė nagrinėjančiai įstaigai apie šią teisę; nagrinėjanti įstaiga turi informuoti kitas atitinkamas įstaigas.

4. Įstaiga, turinti mokėti išmokas pagal 1, 2 ar 3 dalį, nedelsiant informuoja pareiškėją apie šį faktą, atkreipdama jo dėmesį į vykdomos priemonės laikiną pobūdį ir į tai, kad dėl šio fakto negali būti pateikta apeliacija.

5. Jeigu pareiškėjui pagal 1, 2 ar 3 dalį laikinoji išmoka nemokama, tačiau, gavus informaciją, paaiškėja, kad teisė yra įgyta pagal reglamento 46 straipsnio 2 dalį, tai nagrinėjanti įstaiga moka jam atitinkamą avansą,kurio suma turi būti kaip galima artimesnė išmokos, skirtinos pagal regla mento 46 straipsnio 2 dalį, dydžiui.

6. Dvi valstybės narės arba jų kompetentingos valdžios institucijos gali susitarti taikyti kitus laikinųjų išmokų mokėjimo būdus, jei tai yra tik tų dviejų atitinkamų valstybių narių įstaigų reikalas. Apie bet kokius susitarimus tuo klausimu pranešama Administracinei komisijai.

46 (11) straipsnis

Dydžiai, mokėtini už savanoriškojo draudimo ar pasirinkto nuolatinio draudimo laikotarpius, į kuriuos neturi būti atsižvelgiama pagal įgyvendinimo reglamento 15 straipsnio 1 dalies b punktą

Apskaičiuojant išmokos teorinį dydį ir faktinį dydį pagal reglamento 46 straipsnio 2 dalies a ir b punktą, taikomos įgyvendinimo reglamento 15 straipsnio 1 dalyje, b, c ir d punktuose nustatytos taisyklės.

Apskaičiuotas pagal reglamento 46 straipsnio 2 dalį priklausantis faktinis dydis, padidinamas dydžiu, atitinkančiu savanoriško ar privalomo draudimo laikotarpius, į kuriuos nebuvo atsižvelgta pagal įgyvendinimo reglamento 15 straipsnio 1 dalies b unktą. Padidinimas apskaičiuojamas remiantis valstybės narės teisės aktais, pagal kuriuos buvo įgyti savanoriško draudimo ar pasirinkto nuolatinio draudimo laikotarpiai.

Reglamento 46 straipsnio 3 dalyje nurodytas palyginimas turi būti atliktas atsižvelgiant į aukščiau minėtą padidinimą.

47 (11) straipsnis

Dydžių, priklausančių už savanoriško draudimo ar pasirinkto nuolatinio draudimo laikotarpius apskaičiavimas

Kiekvienos valstybės narės įstaiga, remdamasi jos taikomais teisės aktais, apskaičiuoja dydį, atitinkantį savanoriško draudimo ar pasirinkto nuolatinio draudimo laikotarpius, kuriems pagal reglamento 46a straipsnio 3 dalies c punktą netaikomos kitos valstybės narės išmokų sumažinimo, sustabdymo ar nutraukimo nuostatos.

48 (11) straipsnis

Įstaigų sprendimų pranešimas pareiškėjui

1. Kiekviena atitinkama įstaiga priimtą galutinį sprendimą praneša nagrinėjančiai įstaigai. Kiekviename sprendime turi būti aiškiai nurodytas pagrindas ir laikotarpis, per kurį pagal atitinkamus teisės aktus galėtų būti pateikta apeliacija. Gavus visus sprendimus, nagrinėjanti įstaiga informuoja apie juos pareiškėją jo kalba apibendrinta pažyma, prie kurios pridedami aukščiau minėtieji sprendimai. Laikotarpis apeliacijai pateikti pradedamas skaičiuoti nuo tos dienos, kurią pareiškėjas gauna apibendrintą pažymą.

2. Išsiųsdama pareiškėjui 1 dalyje nurodytą apibendrintą pažymą, nagrinėjanti įstaiga jos kopiją tuo pačiu metu išsiunčia kiekvienai iš atitinkamų įstaigų, kartu su kitų įstaigų sprendimų kopijomis.

49 (11) straipsnis

Išmokų perskaičiavimas

1. Vykdant reglamento 43 straipsnio 3 ir 4 dalį, 49 straipsnio 2 ir 3 dalį bei 51 straipsnį, įgyvendinimo reglamento 45 straipsnio nuostatos taikomos mutatis mutandis.

2. Išmokos perskaičiavimo, sustabdymo ar nutraukimo atveju, tokį sprendimą priėmusi įstaiga tuoj pat praneša atitinkamam asmeniui ir kiekvienai įstaigai, į kurią atitinkamas asmuo turi teisę kreiptis dėl išmokos, prireikus, per tinkamas nagrinėjančias įstaigos tarnybas. Sprendime turi būti aiškiai nurodytas pagrindas ir laikotarpis, per kurį pagal atitinkamus teisės aktus galėtų būti pateikta apeliacija. Laikotarpis apeliacijai pateikti pradedamas skaičiuoti nuo tos dienos, kurią atitinkamas asmuo gavo sprendimą.

50 straipsnis

Priemonės, išmokų skyrimui pagreitinti

1.

i) Kai pagal darbo sutartį dirbančiam arba savarankiškai dirbančiam asmeniui, kuris yra vienos valstybės narės pilietis, taikomi kitos valstybės narės teisės aktai, pastarosios valstybės narės kompetentinga skirti pensijas įstaiga, naudodamasi visomis savo žinioje ir atitinkamo asmens įregistravimo metu turimomis priemonėmis, nusiunčia tos pačios valstybės narės kompetentingos valdžios institucijos paskirtai tarnybai informaciją apie atitinkamą asmenį, minėtos kompetentingos įstaigos pavadinimą ir pastarosios paskirtą draudimo numerį. ii) Be to, i papunktyje nurodyta kompetentinga įstaiga pagal i papunkčio nuostatas paskirtai tarnybai taip pat nusiunčia informaciją, kuri palengvintų ir pagreitintų pensijų skyrimą. iii) Tokia informacija atitinkamos valstybės narės kompetentingos valdžios institucijos paskirtai tarnybai siunčiama Administracinės komisijos nustatytomis sąlygomis. iv) Vykdant i, ii ir iii papunkčių nuostatas, asmenys be pilietybės ir pabėgėliai laikomi piliečiais tos valstybės narės, kurios teisės aktai jiems buvo taikomi pirmiausia. a)

b) Atitinkamos įstaigos, atitinkamo asmens ar įstaigos, kurioje jis einamuoju metu yra apdraustas, prašymu parengiamas asmens draudimo aprašymas pradedant jį ne vėliau kaip likus vieneriems metams iki jo pensinio amžiaus.

2. Administracinė komisija nustato 1 dalies nuostatų vykdymo būdus.







Administraciniai patikrinimai ir medicininiai tyrimai

51 straipsnis

1. Jeigu asmuo, būdamas ar gyvendamas valstybėje narėje, kitoje nei valstybė, kurios teritorijoje įsikūrusi atsakinga už mokėjimą įstaiga, gauna:

a) invalidumo išmokas;

b) senatvės išmokas, paskirtas dėl netinkamumo dirbti;

c) senatvės išmokas, paskirtas pagyvenusiems bedarbiams;

d) senatvės išmokas, paskirtas nutraukus darbinę ar profesinę veiklą;

e) išmokas išlaikytiniems ir invalidumo ar netinkamumo dirbti išmokas;

f) išmokas paskirtas su sąlyga, kad gavėjo lėšos neviršija nustatytos ribos,

tos įstaigos prašymu, administracinius patikrinimus ir medicininius tyrimus atlieka gavėjo buvimo ar gyvenamosios vietos įstaiga pastarosios įstaigos administruojamų teisės aktų nustatyta tvarka. Tačiau atsakinga už mokėjimą įstaiga turi teisę pasirinkti gydytoją, kuris ištirtų atitinkamą asmenį.

2. Jeigu nustatoma, kad 1 dalyje nurodytas gavėjas yra pagal darbo sutartį dirbantis arba savarankiškai dirbantis asmuo arba išmokų gavimo metu jo lėšos viršija nustatytą ribą, buvimo ar gyvenamosios vietos įstaiga nusiunčia atsakingai už mokėjimą įstaigai, pateikusiai prašymą atlikti patikrinimą, tarnybinį pranešimą. Šiame tarnybiniame pranešime svarbiausia turi būti nurodomas pagal darbo sutartį arba savarankiško darbo, kurį atlieka atitinkamas asmuo, pobūdis, pajamų dydis ar lėšos, kurias jis gavo per visą paskutinįjį ketvirtį, įprastinės pajamos, kurias gavo bet koks pagal darbo sutartį dirbantis arba savarankiškai dirbantis asmuo, dirbdamas toje pačioje srityje panašų darbą, kaip ir atitinkamas asmuo darbe, kuriame jis dirbo iki invalidumo per įskaitytiną laikotarpį, nustatytą atsakingos už mokėjimą įstaigos, be to, prireikus, pateikiamos medicinos eksperto išvados dėl atitinkamo asmens sveikatos būklės.

52 straipsnis

Kai, sustabdžius jo gaunamų išmokų mokėjimą, atitinkamas asmuo, gyvendamas valstybės narės, kitos nei kompetentinga valstybė, teritorijoje, atgauna savo teisę į išmokas, atitinkamos įstaigos pasikeičia visa atitinkama informacija minėtųjų išmokų mokėjimui atnaujinti.







Išmokų mokėjimas

53 straipsnis

Išmokų mokėjimo būdas

1. Jeigu valstybės narės atsakinga už mokėjimą įstaiga turintiems teisę gauti išmokas asmenims, gyvenantiems kitos valstybės narės teritorijoje, jiems priklausančių išmokų nemoka tiesiogiai, atsakingos už mokėjimą įstaigos prašymu, šias išmokas moka pastarosios valstybės narės susižinojimo tarnyba arba turinčių teisę gauti išmokas minėtųjų asmenų gyvenamosios vietos įstaigos įgyvendinimo reglamento 54–58 straipsniuose nustatyta tvarka; jeigu atsakinga už išmokų mokėjimą įstaiga turintiems į tai teisę asmenims jas moka tiesiogiai, ji apie tai praneša gyvenamosios vietos įstaigai. Valstybių narių įstaigų taikoma mokėjimo tvarka nurodyta 6 priede.

2. Dvi ar daugiau valstybės narės arba tų valstybių kompetentingos valdžios institucijos gali susitarti dėl kitokios išmokų mokėjimo tvarkos, jeigu tik tų valstybių narių kompetentingos įstaigos yra vienintelės suinteresuotosios. Apie bet kokius susitarimus šiuo klausimu pranešama Administracinei komisijai.

3. Susitarimų dėl išmokų mokėjimo nuostatos, kurios buvo taikomos iki reglamento įsigaliojimo, taikomos ir toliau, su sąlyga, kad jos nurodytos 5 priede.

54 straipsnis

Pranešimas mokėjimų tarnybai apie išsamų atliktinų mokėjimų žiniaraštį

Atsakinga už išmokų mokėjimą įstaiga nusiunčia valstybės narės, kurios teritorijoje turintis teisę gauti išmokas asmuo gyvena, susižinojimo tarnybai arba gyvenamosios vietos įstaigai (toliau abi kartu — mokėjimų tarnyba) du egzempliorius išsamaus atliktinų mokėjimų žiniaraščio, kurį mokėjimų tarnyba turi gauti ne vėliau kaip prieš 20 dienų iki išmokų mokėjimo dienos.

55 straipsnis

Sumos, mokėtinos į mokėjimų tarnybos sąskaitą

1. Likus dešimčiai dienų iki nustatytos išmokų mokėjimo dienos, atsakinga už mokėjimus įstaiga sumoka valstybės narės, kurios teritorijoje ji įsikūrusi, valiuta būtiną sumą mokėjimams pagal įgyvendinimo reglamento 54 straipsnyje nurodytą žiniaraštį atlikti. Mokėjimai atliekami per nacionalinį banką arba per kitą banką tos valstybės narės, kurios teritorijoje yra įsikūrusi už mokėjimus atsakinga įstaiga, į valstybės narės, kurios teritorijoje įsikūrusi mokėjimų tarnyba, nacionaliniame banke ar kitame banke tos tarnybos vardu atidarytą sąskaitą. Tuo mokėjimu įvykdomos visos finansinės prievolės. Už mokėjimus atsakinga įstaiga tuo pačiu metu nusiunčia mokėjimų tarnybai pranešimą apie apmokėjimą.

2. Bankas, į kurio sąskaitą buvo atliktas mokėjimas, perveda mokėjimų tarnybai įmokėtą dydį, konvertuotą į tos valstybės narės, kurios teritorijoje ta tarnyba įsikūrusi, valiutą.

3. 1 dalyje nurodytų bankų pavadinimai ir įregistravimo ar buvimo vietos yra išvardyti 7 priede.

56 straipsnis

Sumų, kurias mokėjimų tarnyba turi išmokėti asmenims, turintiems teisę į išmokas, išmokėjimas

1. Įgyvendinimo reglamento 54 straipsnyje nurodytame žiniaraštyje nustatytus mokėjimus turinčiam teisę gauti išmokas asmeniui išmoka mokėjimų tarnyba atsakingos už mokėjimą įstaigos sąskaita. Tokie mokėjimai atliekami mokėjimų tarnybos administruojamų teisės aktų nustatyta tvarka.

2. Kai tik mokėjimų tarnyba ar bet kuri kita jos paskirta tarnyba sužino bet kokias aplinkybes, pateisinančias išmokų mokėjimo sustabdymą ar nutraukimą, ji nutraukia visus mokėjimus. Taip daroma ir tuo atveju, kai turintis teisę gauti išmokas asmuo persikelia gyventi į kitos valstybės teritoriją.

3. Mokėjimų tarnyba nurodo už mokėjimą atsakingai įstaigai bet kokio neišmokėjimo priežastis. Mirus turėjusiam teisę gauti išmokas asmeniui arba jo sutuoktiniui, arba tuo atveju, kai našlė ar našlys sudaro naują santuoką, mokėjimų tarnyba praneša minėtajai įstaigai to įvykio datą.

57 straipsnis

Atsiskaitymai už mokėjimus, nurodytus įgyvendinimo reglamento 56 straipsnyje

1. Ataskaitos už įgyvendinimo reglamento 56 straipsnyje nurodytus mokėjimus sutvarkomos kiekvieno mokėjimo laikotarpio pabaigoje, kad būtų galima nustatyti faktiškai išmokėtas sumas turintiems teisę gauti išmokas asmenims arba jų teisėtiems ar įgaliotiems atstovams bei neišmokėtas sumas.

2. Bendra suma, išreikšta skaičiais ir žodžiais valiuta tos valstybės narės, kurios teritorijoje įsikūrusi atsakinga už mokėjimą įstaiga, patvirtinama kaip atitinkanti mokėjimų tarnybos atliktus mokėjimus ir patvirtinama tos tarnybos atstovo parašu.

3. Mokėjimų tarnyba garantuoja, kad nustatyti mokėjimai buvo atlikti tinkamai.

4. Skirtumas tarp sumos, kurią sumokėjo atsakinga už mokėjimą įstaiga, išreikštos valiuta tos valstybės narės, kurios teritorijoje ta įstaiga yra įsikūrusi, ir mokėjimų tarnybos atliktų mokėjimų vertės, išreikštos ta pačia valiuta, vėl įskaitomas į atsakingos už mokėjimus įstaigos paskesnių mokėjimų pagal tą pačią eilutę sumą.

58 straipsnis

Išlaidų, susijusių su išmokų išmokėjimu, atgavimas

Susijusias su išmokų išmokėjimu išlaidas, svarbiausia pašto ir banko mokesčius, mokėjimų tarnyba gali atgauti iš gavėjų tos tarnybos administruojamų teisės aktų nustatytomis sąlygomis.

59 straipsnis

Pranešimas apie turinčio teisę gauti išmokas asmens persikėlimą gyventi kitur

Kai turintis teisę gauti išmokas, mokamas pagal vienos ar daugiau valstybių teisės aktus, asmuo persikelia gyventi iš vienos valstybės teritorijos į kitą, tai jis praneša apie tai įstaigai ar įstaigoms, atsakingoms už tokių išmokų mokėjimą ir išmokėjimų tarnybai.







4

SKYRIUS

NELAIMINGI ATSITIKIMAI DARBE IR PROFESINĖS LIGOS







Reglamento 52 ir 53 straipsnių vykdymas

60 straipsnis

Išmokos natūra tuo atveju, kai gyvenama valstybėje narėje, kitoje nei kompetentinga valstybė

1. Kad gautų išmokos natūra pagal reglamento 52 straipsnio a punktą, pagal darbo sutartį dirbantis arba savarankiškai dirbantis asmuo pateikiagyvenamosios vietos įstaigai patvirtinančią pažymą, liudijančią, kad jis turi teisę gauti išmokas natūra. Šią patvirtinančią pažymą, prireikus, remdamasi darbdavio pateikta informacija, išduoda kompetentinga įstaiga. Be to, jeigu kompetentingos valstybės teisės aktais taip nustatyta, tai pagal darbo sutartį dirbantis arba savarankiškai dirbantis asmuo gyvenamosios vietos įstaigai pateikia iš kompetentingos įstaigos gautą nelaimingo atsitikimo darbe ar profesinės ligos patvirtinimą. Jeigu atitinkamas asmuo nepateikia šių dokumentų, gyvenamosios vietos įstaiga juos gauna iš kompetentingos įstaigos ir, kol juos gaus, išmokas natūra skiria remdamasi ligos draudimu, su sąlyga, kad asmuo įvykdė sąlygas teisei išmokas įgyti.

2. Patvirtinanti pažyma galioja tol, kol gyvenamosios vietos įstaiga negauna pranešimo apie jos panaikinimą. Tačiau, jeigu minėtą patvirtinančią pažymą išdavė Prancūzijos įstaiga, ji galioja tik vienerius metus nuo jos išdavimo datos ir kiekvienais metais turi būti atnaujinama.

3. Jeigu atitinkamas asmuo yra sezoninis darbuotojas, 1 dalyje nurodyta pažyma galioja visą numatomą sezoninio darbo laikotarpį, jeigu šiuo laikotarpiu kompetentinga įstaiga nepraneša gyvenamosios vietos įstaigai apie jos panaikinimą.

4. Kiekvieną kartą kreipdamasis dėl išmokų natūra atitinkamas asmuo pateikia dokumentus, patvirtinančius teisę gauti išmokas natūra pagal valstybės narės, kurios teritorijoje jis gyvena, teisės aktus

▼M14 —————

▼B

7. Atitinkamas asmuo informuoja savo gyvenamosios vietos įstaigą apie bet kokį padėties pasikeitimą, galintį pakeisti jo teisę gauti išmokas natūra, o svarbiausia apie atitinkamo asmens darbo pagal darbo sutartį arba savarankiško darbo pakeitimą arba gyvenamosios ar buvimo vietos pakeitimą. Gyvenamosios vietos įstaiga bet kuriuo metu gali paprašyti kompetentingos įstaigos pateikti jai informaciją apie atitinkamo asmens draudimą arba jo teisę gauti išmokas natūra.

8. Pasienio darbuotojams medicinos gaminiai, tvarsliava, akiniai ir smulkūs prietaisai gali būti išduodami, laboratoriniai tyrimai ir testai atliekami tik toje valstybėje narėje, kurios teritorijoje jie paskiriami pagal tos valstybės narės teisės aktų nuostatas.

9. Dvi ar daugiau valstybių narių ar tų valstybių narių kompetentingos valdžios institucijos, gavusios Administracinės komisijos išvadą, gali susitarti dėl kitų vykdymo nuostatų.

61 straipsnis

Piniginės išmokos, kitos nei pensijos, kai gyvenama valstybėje narėje, kitoje nei kompetentinga valstybė

1. Kad gautų pinigines išmokas, kitas nei pensijos, pagal reglamento 52 straipsnio b punktą, pagal darbo sutartį dirbantis arba savarankiškai dirbantis asmuo per tris dienas nuo nedarbingumo pradžios turi kreiptis į gyvenamosios vietos įstaigą, pateikdamas pranešimą, kad jis nutraukė darbą arba, jeigu kompetentingos įstaigos ar